Conradh Liospóin ag leasú an Chonartha ar an Aontas Eorpach agus an Chonartha ag bunú an Chomhphobail Eorpaigh, arna dhéanamh i Liospóin, an 13 Nollaig 2007 - LEASUITHE AR AN gCONRADH AR AN AONTAS EORPACH AGUS AR AN gCONRADH AG BUNÚ AN CHOMHPHOBAIL EORPAIGH - Airteagal 2



Official Journal 306 , 17/12/2007 P. 0042 - 0133



Airteagal 2 Leasaítear an Conradh ag bunú an Chomhphobail Eorpaigh i gcomhréir le forálacha an Airteagail seo. 1) Cuirtear "An Conradh ar Fheidhmiú an Aontais Eorpaigh" in ionad cheannteideal an Chonartha. A. LEASUITHE COTHROMÁNACHA 2) Sa Chonradh tríd síos: (a) cuirtear an leagan cuí gramadaí den fhocal "Aontas" in ionad an leagain chomhfhreagraigh de na focail "Comhphobal" nó "Comhphobal Eorpach" nó "CEE", de réir mar is gá, agus cuirtear an leagan cuí gramadaí de na focail "Aontas Eorpach" in ionad an leagain chomhfhreagraigh de na focail "Comhphobail Eorpacha" seachas in Airteagal 299(6)(c) a athuimhrítear mar Airteagal 311(5)(c). I dtaca leis an gcéad mhír d'Airteagal 136, ní bhaineann an leasú seo ach leis na focail "ag an gComhphobal"; (b) cuirtear an leagan cuí gramadaí de na focail "na Conarthaí", in ionad an leagain chomhfhreagraigh de na focail "an Conradh seo"; níl feidhm ag an bpointe seo maidir leis an tríú mír d'Airteagal 182, le hAirteagail 312, 313; (c) cuirtear "Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach" in ionad "an Chomhairle, ag gníomhú di i gcomhréir leis an nós imeachta dá dtagraítear in Airteagal 251" agus cuirtear "leis an ngnáthnós imeachta reachtach" in ionad "leis an nós imeachta dá dtagraítear in Airteagal 251" agus, más gá, cuirtear an briathar a leanann é san uimhir iolra; (d) scriostar "ag gníomhú dó trí thromlach cáilithe", "ag gníomhú di trí thromlach cáilithe", agus "trí thromlach cáilithe"; (e) cuirtear an leagan cuí gramadaí de na focail "an Chomhairle Eorpach" in ionad an leagain chomhfhreagraigh de na focail "an Chomhairle, ag teacht le chéile di i dtionól na gCeannairí Stáit nó Rialtais"; (f) seachas sa chéad mhír d'Airteagal 193, cuirtear an leagan cuí gramadaí de na focail "institiúidí, comhlachtaí, oifigí nó gníomhaireachtaí" in ionad an leagain chomhfhreagraigh de na focail "institiúidí nó comhlachtaí"; (g) cuirtear an leagan cuí gramadaí de na focail "margadh inmheánach" in ionad an leagain chomhfhreagraigh den fhocal "cómhargadh"; (h) cuirtear "euro" agus "an euro" in ionad "ECU" agus "an tECU" faoi seach; (i) cuirtear an leagan cuí gramadaí de na focail "na Ballstáit a bhfuil an euro mar airgeadra acu" in ionad an leagain chomhfhreagraigh de na focail "Ballstáit gan mhaolú"; (j) cuirtear an leagan cuí gramadaí de na focail "an Banc Ceannais Eorpach", in ionad an ghiorrúcháin "BCE" de réir mar is iomchuí; (k) cuirtear "Reacht an CEBC agus an BCE" in ionad "Reacht CEBC"; (l) cuirtear an leagan cuí gramadaí de na focail "an Coiste Eacnamaíoch agus Airgeadais" in ionad an leagain chomhfhreagraigh de na focail "an Coiste dá bhforáiltear in Airteagal 114" agus "an Coiste dá dtagraítear in Airteagal 114"; (m) cuirtear "Reacht Chúirt Bhreithiúnais an Aontais Eorpaigh" in ionad "Reacht na Cúirte Breithiúnais" nó "Reacht na Cúirte"; (n) cuirtear an leagan cuí gramadaí de na focail "an Chúirt Ghinearálta" in ionad an leagain chomhfhreagraigh de na focail "an Chúirt Chéadchéime"; (o) cuirtear an leagan cuí gramadaí de na focail "cúirt speisialaithe" in ionad an leagain chomhfhreagraigh de na focail "painéal breithiúnach". 3) Sna hAirteagail seo a leanas, cuirtear "ag gníomhú di d'aon toil i gcomhréir le nós imeachta reachtach speisialta" in ionad "ag gníomhú di d'aontoil ar thogra ón gCoimisiún": - i mír 1 d'Airteagal 13 a athuimhrítear mar Airteagal 16e - in Airteagal 19(1) - in Airteagal 19(2) - in Airteagal 22, sa dara mír - in Airteagal 93 - in Airteagal 94 a athuimhrítear mar Airteagal 95 - in Airteagal 104(14), sa dara fomhír - in Airteagal 175(2), sa chéad fhomhír 4) Sna hAirteagail seo a leanas, cuirtear ", ag gníomhú di trí thromlach simplí," isteach tar éis "an Chomhairle": - in Airteagal 130, sa chéad mír - in Airteagal 144, sa chéad mír - in Airteagal 208 - in Airteagal 209 - in Airteagal 213, sa mhír dheiridh, sa tríú habairt - in Airteagal 216 - in Airteagal 284 5) Sna hAirteagail seo a leanas, cuirtear "toiliú a fháil ó Pharlaimint na hEorpa" in ionad "dul i gcomhairle le Parlaimint na hEorpa": - i mír 1 d'Airteagal 13 a athuimhrítear mar Airteagal 16e - in Airteagal 22, sa dara mír 6) Sna hAirteagail seo a leanas, cuirtear an leagan cuí gramadaí de na focail "institiúid, comhlacht, oifig nó gníomhaireacht" in ionad an leagain chomhfhreagraigh de na focail "an institiúid" agus, más gá, oiriúnaítear gramadach na habairte dá réir: - in Airteagal 195(1), an dara fomhír - in Airteagal 232, an dara mír - in Airteagal 233, an chéad mhír - in Airteagal 234, pointe (b) - in Airteagal 255(3), arb é Airteagal 16a(3) anois é, sa tríú fomhír 7) Sna hAirteagail seo a leanas, cuirtear an leagan cuí gramadaí de na focail "Cúirt Bhreithiúnais an Aontais Eorpaigh" in ionad an leagain chomhfhreagraigh de na focail "an Chúirt Bhreithiúnais": - in Airteagal 83(2)(d) - in Airteagal 88(2), sa dara fomhír - in Airteagal 95(9) – leasú (b) a athuimhrítear mar Airteagal 94(5) - in Airteagal 195(1) - in Airteagal 225 A, sa séú mír - in Airteagal 226, sa dara mír - in Airteagal 227, sa chéad mhír - in Airteagal 228(1), sa chéad lua - in Airteagal 229 - in Airteagal 229a - in Airteagal 230, sa chéad mhír, an dara mír agus sa tríú - in Airteagal 231, sa chéad mír - in Airteagal 232, sa chéad mír agus sa tríú mír - in Airteagal 233, sa chéad mír - in Airteagal 234, sa chéad mhír - in Airteagal 235 - in Airteagal 236 - in Airteagal 237, san abairt tosaigh agus i bpointe (d) - in Airteagal 238 - in Airteagal 240 - in Airteagal 241 - in Airteagal 242, sa chéad abairt - in Airteagal 243 - in Airteagal 244 - in Airteagal 247(9) a athuimhrítear mar Airteagal 247(8) - in Airteagal 256, sa dara mír Sna hAirteagail seo a leanas scriostar an focal "Bhreithiúnais" nó "Breithiúnais", de réir mar is iomchuí, i ndiaidh na leaganacha éagsúla den fhocal "Cúirt": - in Airteagal 227, sa cheathrú mír - in Airteagal 228(1), sa dara lua - in Airteagal 228(2), sa dara fomhír agus sa tríú fomhír - in Airteagal 230, sa tríú mír - in Airteagal 231, sa dara mír - in Airteagal 232, sa tríú mír - in Airteagal 234, sa dara mír agus sa tríú mír - in Airteagal 237(d), sa tríú habairt - in Airteagal 256, sa cheathrú mír 8) Sna hAirteagail seo a leanas, cuirtear an tagairt seo a leanas d'Airteagal den Chonradh ar an Aontas Eorpach in ionad na tagartha d'Airteagal eile den Chonradh: Airteagal 21, sa tríú mír a athuimhrítear mar an ceathrú mír: | tagairt d'Airteagal 9 (an chéad tagairt) agus d'Airteagal 53(1) (an dara tagairt) | Airteagal 97b: | tagairt d'Airteagal 2 | Airteagal 98: | tagairt d'Airteagal 2 (an chéad tagairt) | Airteagal 105(1), an dara habairt: | tagairt d'Airteagal 2 | Airteagal 215, sa tríú mír a athuimhrítear mar an ceathrú mír: | tagairt don chéad fhomhír d'Airteagal 9d(7) | 9) (ní bhaineann an méid seo leis an leagan Gaeilge). B. LEASUITHE SONRACHA BROLLACH 10) Sa dara haithris, cuirtear "Stát" in ionad "dtíortha" agus san aithris deiridh den bhrollach, cuirtear "TAR ÉIS NA DAOINE SEO A LEANAS A CHEAPADH mar Lánchumhachtaigh:" in ionad "TAR ÉIS CINNEADH ar CHOMHPHOBAL EORPACH a chur ar bun agus chun na críche sin tar éis na daoine seo a leanas a cheapadh mar Lánchumhachtaigh:" FORÁLACHA COITEANNA 11) Aisghairtear Airteagail 1 agus 2. Cuirtear Airteagal 1a nua isteach: "Airteagal 1a 1. Eagraítear leis an gConradh seo feidhmiú an Aontais agus cinntear leis réimsí agus críochú a inniúlachtaí agus na socruithe chun iad a fheidhmiú. 2. Is iad an Conradh seo agus an Conradh ar Fheidhmiú an Aontais Eorpaigh na Conarthaí ar a bhfuil an tAontas fothaithe. Beidh an stádas dlí céanna ag an dá Chonradh seo, dá ngairtear "na Conarthaí"." CATAGÓIRÍ AGUS RÉIMSÍ FEIDHME INNIÚLACHTA 12) Cuirtear an ceannteideal nua agus na hAirteagail 2a go 2e nua seo a leanas isteach: "TEIDEAL 1 CATAGÓIRÍ AGUS RÉIMSÍ INNIÚLACHTA AN AONTAIS Airteagal 2a 1. Nuair a dhéanfar inniúlacht eisiach i réimse sonrach a thabhairt don Aontas leis na Conarthaí, is é an tAontas amháin a fhéadfaidh reachtú agus gníomhartha a ghlacadh a bheidh ceangailteach ó thaobh dlí, gan na Ballstáit a bheith in ann gníomhú amhlaidh ach amháin má chumhachtaíonn an tAontas amhlaidh iad nó chun gníomhartha an Aontais a chur chun feidhme. 2. Nuair a dhéanfar inniúlacht arna roinnt leis na Ballstáit i réimse sonrach a thabhairt don Aontas leis na Conarthaí, féadfaidh an tAontas agus na Ballstáit reachtú agus gníomhartha a ghlacadh a bheidh ceangailteach ó thaobh dlí sa réimse sin. Feidhmeoidh na Ballstáit a n-inniúlacht a mhéid nach bhfuil inniúlacht an Aontais feidhmithe aige. Feidhmeoidh na Ballstáit a n-inniúlacht athuair a mhéad gur chinn an tAontas scor dá feidhmiú. 3. Comhordóidh na Ballstáit a mbeartais eacnamaíocha agus fostaíochta laistigh de shocruithe dá bhforáiltear sa Chonradh seo agus a bhfuil inniúlacht ag an Aontas maidir lena sainiú. 4. Beidh inniúlacht ag an Aontas, i gcomhréir le forálacha an Chonartha ar an Aontas Eorpach, comhbheartas eachtrach agus slándála a shainiú agus a chur chun feidhme, lena n-áirítear comhbheartas cosanta a chumadh go comhleanúnach. 5. I réimsí áirithe agus faoi na coinníollacha atá leagtha síos sna Conarthaí, beidh inniúlacht ag an Aontas gníomhaíochtaí a chur i gcrích chun tacú le gníomhaíochtaí na mBallstát, iad a chomhordú nó a fhorlíonadh gan a inniúlacht féin a chur in ionad a n-inniúlachta siúd sna réimsí sin dá thoradh sin. Ní bheidh comhchuibhiú ar dhlíthe ná ar rialacháin na mBallstát mar thoradh ar ghníomhartha an Aontais atá ceangailteach ó thaobh dlí arna nglacadh ar bhonn na bhforálacha sna Conarthaí a bhaineann leis na réimsí sin. 6. Cinnfear an raon feidhme agus na socruithe chun inniúlachtaí an Aontais a fheidhmiú leis na forálacha sna Conarthaí a bhaineann le gach réimse acu. Airteagal 2b 1. Beidh inniúlacht eisiach ag an Aontas sna réimsí seo a leanas: (a) aontas custaim; (b) na rialacha iomaíochta is gá a bhunú d'oibriú an mhargaidh inmheánaigh; (c) beartas airgeadaíochta do na Ballstáit a bhfuil an euro mar airgeadra acu; (d) acmhainní bitheolaíocha na mara a chaomhnú faoin gcomhbheartas iascaigh; (e) comhbheartas tráchtála. 2. Beidh inniúlacht eisiach freisin ag an Aontas comhaontú idirnáisiúnta a thabhairt i gcrích nuair a fhorálfar dá thabhairt i gcrích i ngníomh reachtach de chuid an Aontais, nó nuair atá sé riachtanach chun a chumasú don Aontas a inniúlacht inmheánach a fheidhmiú, nó a mhéid ar dóigh dá thabhairt i gcrích difear a dhéanamh do na comhrialacha nó a raon feidhme a athrú. Airteagal 2c 1. Déanfaidh an tAontas inniúlacht a roinnt leis na Ballstáit nuair a thugann na Conarthaí inniúlacht dó nach mbaineann leis na réimsí dá dtagraítear in Airteagail 2b agus 2e. 2. Cuirfear i bhfeidhm inniúlachtaí a bheidh á roinnt idir an tAontas agus na Ballstáit sna príomhréimsí seo a leanas: (a) margadh inmheánach; (b) beartas sóisialta, i dtaca leis na gnéithe atá sainithe sa Chonradh seo; (c) comhtháthú eacnamaíoch, sóisialta agus críochach; (d) talmhaíocht agus iascach, amach ó acmhainní bitheolaíocha na mara a chaomhnú; (e) comhshaol; (f) cosaint tomhaltóirí; (g) iompar; (h) gréasáin thras-Eorpacha; (i) fuinneamh; (j) limistéar na saoirse, na slándála agus an cheartais; (k) gnáthchúraimí slándála i gcúrsaí sláinte poiblí, i dtaca leis na gnéithe atá sainithe sa Chonradh seo. 3. I réimsí an taighde, na forbartha teicneolaíche agus an spáis, beidh inniúlacht ag an Aontas gníomhaíochtaí a chur i gcrích, go háirithe cláir a shainiú agus a chur chun feidhme; ar a shon sin, ní bheidh mar thoradh ar an inniúlacht sin a fheidhmiú na Ballstáit a chosc ar a n-inniúlacht siúd a fheidhmiú. 4. I réimsí an chomhair um fhorbairt agus na cabhrach daonnúla, beidh inniúlacht ag an Aontas gníomhaíochtaí a chur i gcrích agus comhbheartas a sheoladh; ar a shon sin, ní bheidh mar thoradh ar an inniúlacht sin a fheidhmiú na Ballstáit a chosc ar a n-inniúlacht siúd a fheidhmiú. Airteagal 2d 1. Comhordóidh na Ballstáit a mbeartais eacnamaíocha laistigh den Aontas. Chuige sin, glacfaidh an Chomhairle bearta, go háirithe na mórthreoirlínte do na beartais sin. Beidh feidhm ag forálacha sonracha maidir leis na Ballstáit sin a bhfuil an euro mar airgeadra acu. 2. Glacfaidh an tAontas bearta chun comhordú bheartais fostaíochta na mBallstát a áirithiú, go háirithe trí threoirlínte do na beartais sin a shainiú. 3. Féadfaidh an tAontas tionscnaimh a ghlacadh chun comhordú bheartais shóisialta na mBallstát a áirithiú. Airteagal 2e Beidh inniúlacht ag an Aontas gníomhaíochtaí a chur i gcrích chun tacú le gníomhaíochtaí na mBallstát agus chun iad a chomhordú nó a fhorlíonadh. Is iad réimsí na gníomhaíochta sin ar leibhéal Eorpach: (a) sláinte an duine a chosaint agus a fheabhsú; (b) tionscal; (c) cultúr; (d) turasóireacht; (e) oideachas, gairmoiliúint, óige agus spórt; (f) cosaint shibhialta; (g) comhar riaracháin." FORÁLACHA A bhFUIL FEIDHM GHINEARÁLTA ACU 13) Cuirtear isteach an teideal agus an tAirteagal 2f seo a leanas: "TEIDEAL II FORÁLACHA A bhFUIL FEIDHM GHINEARÁLTA ACU Airteagal 2f Déanfaidh an tAontas comhchuibheas idir a bheartais agus a ghníomhaíochtaí a áirithiú, ag cur a chuspóirí uile san áireamh agus i gcomhréir leis an bprionsabal tabhartha cumhachtaí." 14) Aisghairtear Airteagal 3(1). Leasaítear mír 2 mar a leanas: cuirtear "Ina ghníomhaíochtaí uile," in ionad "Sna gníomhaíochtaí uile dá dtagraítear san Airteagal seo," agus fágtar gan uimhir í. 15) Déantar Airteagal 97b d'Airteagal 4. Leasaítear é mar a leagtar amach i bpointe 85. 16) Aisghairtear Airteagal 5; cuirtear Airteagal 3b den Chonradh ar an Aontas Eorpach ina ionad. 17) Cuirtear Airteagal 5a isteach: "Airteagal 5a Agus a bheartais agus a ghníomhaíochtaí á sainiú agus á gcur chun feidhme aige, tabharfaidh an tAontas aird ar na ceanglais atá nasctha le hardleibhéal fostaíochta a chur chun cinn, le cosaint shóisialta leormhaith a ráthú, leis an eisiamh sóisialta a chomhrac agus le hardleibhéal oideachais, oiliúna agus cosanta do shláinte an duine." 18) Cuirtear Airteagal 5b isteach: "Airteagal 5b Agus a bheartais agus a ghníomhaíochtaí á sainiú agus á gcur chun feidhme aige, is é is aidhm don Aontas gach idirdhealú a chomhrac atá bunaithe ar ghnéas, ar thionscnamh ciníoch nó eitneach, ar reiligiún nó ar chreideamh, ar mhíchumas, ar aois nó ar threoshuíomh gnéasach." 19) In Airteagal 6 scriostar "dá dtagraítear in Airteagal 3". 20) Cuirtear Airteagal 6a isteach a bhfuil foclaíocht Airteagal 153(2) aige. 21) Cuirtear Airteagal 6b isteach a bhfuil foclaíocht théarmaí achtaithe an Phrótacail maidir le cosaint agus leas ainmhithe aige; cuirtear ", leis an iascach," isteach tar éis "leis an talmhaíocht", cuirtear "leis an taighde agus leis an bhforbairt theicneolaíoch agus leis an spás" in ionad "leis an taighde," agus cuirtear isteach ", toisc gur neacha mothaitheacha na hainmhithe," i ndiaidh "... lánaird". 22) Aisghairtear Airteagail 7 go 10. Cuirtear Airteagal 10 den Chonradh ar an Aontas Eorpach agus Airteagail 280a go 280i den Chonradh ar Fheidhmiú an Aontais Eorpaigh in ionad Airteagail 11 agus 11a, mar a shonraítear thuas i bpointe 22 d'Airteagal 1 den Chonradh seo agus thíos i bpointe 278. 23) Déantar Airteagal 16d de théacs Airteagal 12. 24) Déantar Airteagal 16e de théacs Airteagal 13. Déantar é a leasú mar a luaitear anseo thíos i bpointe 33. 25) Déantar Airteagal 22a de théacs Airteagal 14. Déantar é a leasú mar a luaitear anseo thíos i bpointe 41. 26) Déantar Airteagal 22b de théacs Airteagal 15. Déantar é a leasú mar a luaitear anseo thíos i bpointe 42. 27) Leasaítear Airteagal 16 mar a leanas: (a) ag tosach an Airteagail, cuirtear "Gan dochar d'Airteagal 3a den Chonradh ar an Aontas Eorpach nó d'Airteagail 73, 86 agus 87 den Chonradh seo, …" in ionad "Gan dochar d'Airteagail 73, 86 agus 87,…"; (b) ag deireadh na habairte, cuirtear "... coinníollacha, go háirithe coinníollacha eacnamaíocha agus airgeadais, a chumasaíonn dóibh a gcúraimí a chomhall." in ionad "... agus coinníollacha a chumasaíonn dóibh a gcúraimí a chomhall."; (c) cuirtear an abairt nua seo a leanas isteach: "Bunóidh Parlaimint na hEorpa agus an Chomhairle, ag gníomhú dóibh trí bhíthin rialachán i gcomhréir leis an ngnáthnós imeachta reachtach, na prionsabail sin agus socróidh siad na coinníollacha sin, gan dochar d'inniúlacht na mBallstát, ar cothrom leis na Conarthaí, chun na seirbhísí sin a sholáthar, a choimisiúnú agus a chistiú." 28) Cuirtear isteach Airteagal 16a a bhfuil foclaíocht Airteagal 255 aige; leasaítear mar a leanas é: (a) cuirtear an méid seo a leanas roimh mhír 1, athuimhrítear mír 1 mar mhír 3 agus déantar fomhíreanna de mhíreanna 2 agus 3: "1. D'fhonn an dea-rialachas a chur chun cinn agus rannpháirtíocht na sochaí sibhialta a áirithiú, seolfaidh institiúidí, comhlachtaí, oifigí agus gníomhaireachtaí an Aontais a gcuid oibre ar dhóigh chomh hoscailte agus is féidir. 2. Suífidh Parlaimint na hEorpa i seisiún poiblí, agus suífidh an Chomhairle i seisiún poiblí nuair a dhéanfaidh sí dréachtghníomh reachtach a phlé agus nuair a dhéanfaidh sí vótáil ina leith."; (b) i mír 1, a athuimhrítear mar mhír 3, a ndéantar an chéad fhomhír den mhír 3 seo di, cuirtear "reachtach" isteach i ndiaidh "oifig chláraithe", agus cuirtear "ar dhoiciméid de chuid institiúidí, chomhlachtaí, oifigí agus ghníomhaireachtaí an Aontais, is cuma cén meán ina bhfuil siad" in ionad "ar dhoiciméid Pharlaimint na hEorpa, na Comhairle agus an Choimisiúin" agus cuirtear "leis an mír seo" in ionad "le míreanna 2 agus 3"; (c) i mír 2, a ndéantar an dara fomhír de mhír 1 a athuimhrítear mar mhír 3 di, cuirtear ", trí bhíthin rialachán," isteach i ndiaidh "cinnfidh an Chomhairle" agus scriostar "Laistigh de dhá bhliain ó Chonradh Amstardam a theacht i bhfeidhm"; (d) i mír 3, a ndéantar an tríú fomhír de mhír 1 a athuimhrítear mar mhír 3 di, cuirtear "… trédhearcacht a cuid oibre a áirithiú agus ..." in ionad "... dá dtagraítear anseo thuas ...", cuirtear "i gcomhréir leis na rialacháin dá dtagraítear sa dara fomhír" ag deireadh na míre agus cuirtear isteach an dá fhomhír seo a leanas: "Ní bheidh Cúirt Bhreithiúnais an Aontais Eorpaigh, an Banc Ceannais Eorpach ná an Banc Eorpach Infheistíochta faoi réir fhorálacha an Airteagail seo ach amháin nuair a bheidh a bhfeidhmeanna riaracháin á bhfeidhmiú acu. Áiritheoidh Parlaimint na hEorpa agus an Chomhairle go ndéanfar doiciméid a bhaineann leis na nósanna imeachta reachtacha a fhoilsiú faoi na coinníollacha arna leagan síos leis na rialacháin dá dtagraítear sa dara fomhír." 29) Cuirtear Airteagal 16b isteach a ghabhann ionad Airteagal 286: "Airteagal 16b 1. Tá ag gach duine an ceart go ndéanfar na sonraí pearsanta a bhaineann leis a chosaint. 2. Déanfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, na rialacha a leagan síos a bhaineann le daoine aonair a chosaint i dtaca le sonraí pearsanta a bheith á bpróiseáil ag institiúidí, ag comhlachtaí, ag oifigí agus ag gníomhaireachtaí an Aontais, agus ag na Ballstáit nuair a bheidh gníomhaíochtaí á gcur i gcrích acu a thig faoi raon feidhme dhlí an Aontais, agus na rialacha a bhaineann le saorghluaiseacht na sonraí sin. Beidh comhlíonadh na rialacha sin faoi rialú údarás neamhspleách. Beidh na rialacha a ghlacfar ar bhonn an Airteagail seo gan dochar do na rialacha sonracha dá dtagraítear in Airteagal 25a den Chonradh ar an Aontas Eorpach." 30) Cuirtear an tAirteagal 16c nua seo a leanas isteach: "Airteagal 16c 1. Urramaíonn an tAontas an stádas faoin dlí náisiúnta atá ag eaglaisí agus ag comhlachais nó ag pobail reiligiúnacha sna Ballstáit agus ní dhéanann sé dochar don stádas sin. 2. Urramaíonn an tAontas mar an gcéanna an stádas faoin dlí náisiúnta atá ag eagraíochtaí fealsúnacha agus neamhfhaoistiniúla. 3. Agus aitheantas á thabhairt aige dá gcéannacht agus dá rannchuidiú sonrach, déanfaidh an tAontas agallamh oscailte, trédhearcach, tráthrialta a choimeád ar siúl leis na heaglaisí sin agus leis na heagraíochtaí sin." NEAMH-IDIRDHEALÚ AGUS SAORÁNACHT 31) Cuirtear an ceannteideal seo a leanas "NEAMH-IDIRDHEALÚ AGUS SAORÁNACHT AN AONTAIS" in ionad cheannteideal Chuid a Dó. 32) Cuirtear Airteagal 16d isteach a bhfuil foclaíocht Airteagal 12 aige. 33) Cuirtear isteach Airteagal 16e a bhfuil foclaíocht Airteagal 13 aige; i mír 2, cuirtear "... féadfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, na bunphrionsabail a ghlacadh" in ionad "... nuair a ghlacfaidh an Chomhairle bearta dreasachta Comhphobail" agus scriostar an méid seo a leanas ag an deireadh "..., gníomhóidh sí i gcomhréir leis an nós imeachta atá leagtha síos in Airteagal 251". 34) Leasaítear Airteagal 17 mar a leanas: (a) i mír 1, cuirtear "Beidh saoránacht an Aontais de bhreis ar an tsaoránacht náisiúnta" in ionad "Comhlánóidh saoránacht an Aontais an tsaoránacht náisiúnta"; (b) cuirtear an méid seo a leanas in ionad mhír 2: "2. Beidh ag saoránaigh an Aontais na cearta dá bhforáiltear sna Conarthaí, agus beidh siad faoi réir na ndualgas dá bhforáiltear iontu. Beidh acu, inter alia: (a) an ceart chun gluaiseacht agus cónaí faoi shaoirse ar chríoch na mBallstát; (b) an ceart chun vótáil agus chun seasamh mar iarrthóirí i dtoghcháin do Pharlaimint na hEorpa agus i dtoghcháin bhardasacha sa Bhallstát ina gcónaíonn siad, faoi na coinníollacha céanna le náisiúnaigh an Stáit sin; (c) an ceart chun cosaint a fháil ar chríoch tríú tír nach bhfuil ionadaíocht inti ag an mBallstát ar náisiúnaigh de iad ó údaráis taidhleoireachta agus chonsalacha aon Bhallstáit faoi na coinníollacha céanna le náisiúnaigh an Stáit sin; (d) an ceart chun achainí a dhéanamh chuig Parlaimint na hEorpa, dul ar iontaoibh an Ombudsman Eorpaigh, agus dul i dteagmháil le hinstitiúidí agus comhlachtaí comhairleacha an Aontais in aon cheann de theangacha na gConarthaí agus freagra a fháil sa teanga chéanna. Feidhmeofar na cearta sin faoi na coinníollacha agus na teorainneacha a shainítear leis na Conarthaí agus leis na bearta arna nglacadh dá mbun." 35) Leasaítear Airteagal 18 mar a leanas: (a) i mír 2, cuirtear "... féadfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, forálacha a ghlacadh ..." in ionad "... féadfaidh an Chomhairle forálacha a ghlacadh..." agus scriostar an abairt dheireanach; (b) cuirtear an méid seo a leanas in ionad mhír 3: "3. Chun críocha ar ionann iad agus na críocha dá dtagraítear i mír 1 agus mura bhfuil na cumhachtaí is gá tugtha leis na Conarthaí, féadfaidh an Chomhairle, ag gníomhú di i gcomhréir le nós imeachta reachtach speisialta, bearta a ghlacadh i dtaca le slándáil shóisialta nó le cosaint shóisialta. Gníomhóidh an Chomhairle d'aon toil tar éis dul i gcomhairle le Parlaimint na hEorpa." 36) In Airteagal 20, cuirtear "Glacfaidh na Ballstáit na bearta is gá ..." in ionad "Déanfaidh na Ballstáit eatarthu féin na rialacha is gá a bhunú agus ...". Cuirtear an mhír nua seo i dtosach an Airteagail: "Féadfaidh an Chomhairle, ag gníomhú di i gcomhréir le nós imeachta reachtach speisialta agus tar éis dul i gcomhairle le Parlaimint na hEorpa, treoracha a ghlacadh lena mbunófar bearta um chomhordú agus um chomhar chun an chosaint sin a éascú." 37) Cuirtear an chéad mhír nua seo a leanas le hAirteagal 21: "Déanfaidh Parlaimint na hEorpa agus an Chomhairle, ag gníomhú dóibh trí bhíthin rialachán i gcomhréir leis an ngnáthnós imeachta reachtach, na forálacha a ghlacadh do na nósanna imeachta agus do na coinníollacha is gá do thionscnamh ó na saoránaigh de réir bhrí Airteagal 8b den Chonradh ar an Aontas Eorpach, lena n-áirítear an t-íoslíon Ballstát as a gcaithfidh na saoránaigh sin teacht." 38) Sa dara mír d'Airteagal 22 cuirtear "... chun na dlíthe a liostaítear in Airteagal 17(2), a chomhlánú. Ní thiocfaidh na forálacha sin i bhfeidhm go dtí go mbeidh siad formheasta ag na Ballstáit, i gcomhréir lena rialacha bunreachtúla faoi seach." in ionad: "... chun na cearta dá bhforáiltear sa Chuid seo a chomhlánú, agus molfaidh sí na forálacha sin do na Ballstáit lena nglacadh i gcomhréir lena rialacha bunreachtúla faoi seach." 39) I gceannteideal Chuid 3, cuirtear isteach "AGUS GNÍOMHAÍOCHTAÍ INMHEÁNACHA" i ndiaidh "BEARTAIS". MARGADH INMHEÁNACH 40) Cuirtear isteach ag tosach Chuid a Trí Teideal I dar ceannteideal "AN MARGADH INMHEÁNACH". 41) Cuirtear isteach Airteagal 22a a bhfuil foclaíocht Airteagal 14 aige. Cuirtear an méid seo a leanas in ionad mhír 1: "1. Glacfaidh an tAontas na bearta is gá chun margadh inmheánach a bhunú nó chun oibriú an mhargaidh sin a áirithiú, i gcomhréir leis na forálacha ábhartha de na Conarthaí." 42) Cuirtear isteach Airteagal 22b a bhfuil foclaíocht Airteagal 15 aige. Sa chéad mhír, cuirtear "...a mbeidh le déanamh ag geilleagair áirithe nach bhfuil ar aon chéim maidir lena bhforbairt chun an margadh inmheánach a thionscnamh ..." in ionad "... a mbeidh le déanamh i rith tréimhse tionscnaimh an mhargaidh inmheánaigh ag geilleagair áirithe nach bhfuil ar aon chéim maidir lena bhforbairt ..." 43) Déantar Teideal Ia de Theideal I maidir le saorghluaiseacht earraí. 44) In Airteagal 23(1), cuirtear "Cuimseoidh an Comhphobal ..." in ionad "Beidh an Comhphobal bunaithe ar ..." 45) Cuirtear Caibidil 1a, dar teideal "COMHAR CUSTAIM", isteach i ndiaidh Airteagal 27, cuirtear isteach Airteagal 27a a bhfuil foclaíocht Airteagal 135 aige agus scriostar an abairt deiridh den Airteagal 135 sin. TALMHAÍOCHT AGUS IASCACH 46) Cuirtear "AGUS AN tIASCACH" le ceannteideal Theideal II. 47) Leasaítear Airteagal 32 mar a leanas: (a) i mír 1, cuirtear an chéad fhomhír nua seo a leanas isteach: "1. Déanfaidh an tAontas comhbheartas talmhaíochta agus iascaigh a shainiú agus a sheoladh." , agus déanfar an dara fomhír de théacs mhír 1 mar atá. Sa chéad abairt den dara fomhír, cuirtear ", chun an iascaigh" isteach i ndiaidh "na talmhaíochta" agus cuirtear an abairt seo a leanas isteach mar abairt deiridh na fomhíre: "Tuigfear, i gcás tagairtí don chomhbheartas talmhaíochta nó don talmhaíocht agus i gcás úsáid an téarma "talmhaíocht" go bhfuiltear ag tagairt freisin don iascach, ag féachaint do shainairíonna sonracha na hearnála sin."; (b) i mír 2, cuirtear "... agus d'fheidhmiú ..." isteach i ndiaidh "... do bhunú ..." (c) i mír 3, scriostar "a ghabhann leis an gConradh seo". 48) Leasaítear Airteagal 36 mar a leanas: (a) sa chéad mhír, cuirtear "Parlaimint na hEorpa agus" roimh "an Chomhairle" agus scriostar "agus (3)"; (b) sa dara mír, cuirtear an abairt seo a leanas in ionad na habairte tosaigh: "Féadfaidh an Chomhairle, ar thogra ón gCoimisiún, deonú cabhracha a údarú". 49) Leasaítear Airteagal 37 mar a leanas: (a) scriostar mír 1; (b) athuimhrítear mír 2 mar mhír 1; cuirtear "Déanfaidh an Coimisiún tograí a thíolacadh ..." in ionad an fhrása "Tar éis obair na comhdhála dá bhforáiltear i mír 1 a thabhairt dá aire, déanfaidh an Coimisiún, tar éis dul i gcomhairle leis an gCoiste Eacnamaíoch agus Sóisialta agus laistigh de dhá bhliain ón gConradh seo a theacht i bhfeidhm, tograí a thíolacadh ..." agus scriostar an tríú fomhír; (c) cuirtear na míreanna seo a leanas isteach mar mhíreanna nua 2 agus 3 agus athuimhrítear na míreanna ina ndiaidh dá réir: "2. Bunóidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach agus tar éis dul i gcomhairle leis an gCoiste Eacnamaíoch agus Sóisialta, comheagraíocht na margaí talmhaíochta dá bhforáiltear in Airteagal 34(1) agus na forálacha eile is gá chun cuspóirí an chomhbheartais talmhaíochta agus an chomhbheartais iascaigh a shaothrú. 3. Glacfaidh an Chomhairle, ar thogra ón gCoimisiún, na bearta a bhaineann le praghsanna, tobhaigh, cabhair agus srianta cainníochtúla a shocrú agus maidir le háraigh iascaireachta a shocrú agus a chionroinnt."; (d) sa fhrása tosaigh de mhír 3 a athuimhrítear mar mhír 4, cuirtear "I gcomhréir le mír 2, féadfar an chomheagraíocht dá bhforáiltear in Airteagal 34(1) a chur in ionad na n-eagraíochtaí náisiúnta margaíochta" in ionad "Féadfaidh an Chomhairle, ag gníomhú di trí thromlach cáilithe agus de réir mhír 1, an chomheagraíocht dá bhforáiltear in Airteagal 34(1) a chur in ionad na n-eagraíochtaí náisiúnta margaíochta"; (e) sa chéad chuid de mhír 4 a athuimhrítear mar mhír 5, cuirtear "Mura mbeidh ..." in ionad "Má bhíonn ..." SAORGHLUAISEACHT OIBRITHE 50) In Airteagal 39(3)d, scriostar "feidhmiúcháin". 51) Leasaítear Airteagal 42 mar a leanas: (a) sa chéad mhír, cuirtear "do na hoibrithe imirceacha fostaithe agus féinfhostaithe agus dá gcleithiúnaithe:" in ionad "do na hoibrithe imirceacha agus dá gcleithiúnaithe:"; (b) cuirtear an méid seo a leanas in ionad na míre deiridh: "I gcás ina ndearbhóidh comhalta den Chomhairle go ndéanfadh dréachtghníomh reachtach dá dtagraítear sa chéad mhír difear do ghnéithe tábhachtacha dá chóras slándála sóisialta, lena n-áirítear a raon feidhme, a chostas nó a struchtúr airgeadais, nó go ndéanfadh sé difear do chothromaíocht airgeadais an chórais sin, féadfaidh sé a iarraidh an t-ábhar a tharchur chuig an gComhairle Eorpach. Sa chás sin, déanfar an gnáthnós imeachta reachtach a fhionraí. Tar éis an cheist a phlé agus laistigh de cheithre mhí ón bhfionraí sin, maidir leis an gComhairle Eorpach: (a) déanfaidh sí an dréacht a tharchur ar ais chuig an gComhairle, rud a chuirfidh deireadh le fionraí an ghnáthnóis imeachta reachtaigh, nó (b) ní ghníomhóidh sí nó iarrfaidh sí ar an gCoimisiún togra nua a thíolacadh; sa chás sin, measfar nach bhfuil an gníomh a beartaíodh an chéad uair glactha." SAOIRSE BUNAÍOCHTA 52) In Airteagal 44(2), cuirtear "Déanfaidh Parlaimint na hEorpa, an Chomhairle agus an Coimisiún" in ionad "Déanfaidh an Chomhairle agus an Coimisiún" ag tús na chéad mhíre. 53) In Airteagal 45, sa dara mír, cuirtear "Féadfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, ..." in ionad "Féadfaidh an Chomhairle, ag gníomhú di trí thromlach cáilithe ar thogra ón gCoimisiún ..." 54) Leasaítear Airteagal 47 mar a leanas: (a) cuirtear an abairt seo a leanas isteach ag deireadh mhír 1: "agus chun na forálacha reachtaíochta, rialúcháin agus riaracháin sna Ballstáit i dtaobh gabháil le gníomhaíochtaí agus iad a shaothrú mar dhaoine féinfhostaithe a chomhordú."; (b) scriostar mír 2, agus athuimhrítear mír 3 mar mhír 2; níl aon athrú eile i gceist ar an leagan Gaeilge. 55) Cuirtear isteach Airteagal 48a a bhfuil foclaíocht Airteagal 294 aige. SEIRBHÍSÍ 56) Leasaítear Airteagal 49 mar a leanas: (a) sa chéad mhír, cuirtear "i mBallstát" in ionad "i Stát den Chomhphobal"; (b) sa dara mír, cuirtear "Féadfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, ..." in ionad "Féadfaidh an Chomhairle, ag gníomhú di trí thromlach cáilithe ar thogra ón gCoimisiún, ..." 57) In Airteagal 50, an tríú mír, cuirtear "sa Bhallstát" in ionad "sa Stát". 58) In Airteagal 52(1), cuirtear "... déanfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, treoracha a eisiúint." in ionad "... déanfaidh an Chomhairle, ar thogra ón gCoimisiún agus tar éis dul i gcomhairle leis an gCoiste Eacnamaíoch agus Sóisialta agus le Parlaimint na hEorpa, treoracha a eisiúint, ag gníomhú di trí thromlach cáilithe." 59) In Airteagal 53, cuirtear "Féachfaidh na Ballstáit le seirbhísí a léirscaoileadh ..." in ionad "Dearbhaíonn na Ballstáit a bhfonnmhaireacht chun seirbhísí a léirscaoileadh ...". CAIPITEAL 60) In Airteagal 57(2), cuirtear "... déanfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, bearta a ghlacadh" in ionad "... féadfaidh an Chomhairle, ag gníomhú di trí thromlach cáilithe ar thogra ón gCoimisiún, bearta a ghlacadh" agus déantar mír 3 den abairt deiridh i mír 2 mar a leanas: "3. De mhaolú ar mhír 2, is í an Chomhairle, agus an Chomhairle amháin, ag gníomhú di i gcomhréir leis an ngnáthnós imeachta reachtach agus tar éis dul i gcomhairle le Parlaimint na hEorpa, a fhéadfaidh bearta a ghlacadh atá in ionannas le céim siar i ndlí an Aontais i dtaca le léirscaoileadh gluaiseachta caipitil chuig tríú tíortha nó uathu." 61) Cuirtear an mhír 4 nua seo le hAirteagal 58: "4. Nuair nach mbeidh bearta de bhun Airteagal 57(3) ann, féadfaidh an Coimisiún, nó, nuair nach mbeidh cinneadh ón gCoimisiún ann laistigh de thrí mhí ón mBallstát i dtrácht iarraidh a dhéanamh, féadfaidh an Chomhairle cinneadh a ghlacadh á rá go measfar go bhfuil na bearta cánachais sriantacha arna nglacadh ag Ballstát i leith tríú tír amháin nó níos mó ag luí leis na Conarthaí má tá bonn cirt leo ar mhaithe le ceann de chuspóirí an Aontais agus go bhfuil siad ag luí le dea-oibriú an mhargaidh inmheánaigh. Gníomhóidh an Chomhairle d'aon toil ar iarratas ó Bhallstát." 62) Déantar Airteagal 61h d'Airteagal 60. Déantar é a leasú mar a luaitear anseo thíos ag pointe 64. LIMISTÉAR SAOIRSE, SLÁNDÁLA AGUS CEARTAIS 63) Cuirtear teideal IV, dar ceannteideal "AN LIMISTÉAR SAOIRSE, SLÁNDÁLA AGUS CEARTAIS" in ionad Theideal IV maidir le víosaí, le tearmann, le hinimirce agus le beartais eile a bhaineann le saorghluaiseacht daoine. Tá na Caibidlí seo a leanas i dTeideal IV: Caibidil 1: Forálacha ginearálta Caibidil 2: Beartais maidir le seiceálacha teorann, le tearmann agus le hinimirce Caibidil 3: Comhar breithiúnach in ábhair shibhialta Caibidil 4: Comhar breithiúnach in ábhair choiriúla Caibidil 5: Comhar póilíneachta FORÁLACHA GINEARÁLTA 64) Cuirtear an Chaibidil 1 agus na hAirteagail 61 go 61i seo a leanas in ionad Airteagal 61. Cuirtear Airteagal 61 in ionad Airteagal 29 den Chonradh ar an Aontas Eorpach mar atá, cuirtear Airteagal 61d in ionad Airteagal 36 den Chonradh sin, cuirtear Airteagal 61e in ionad Airteagal 64(1) den Chonradh ag bunú an Chomhphobail Eorpaigh agus Airteagal 33 den Chonradh ar an Aontas Eorpach mar atá, cuirtear Airteagal 61g in ionad Airteagal 66 den Chonradh ag bunú an Chomhphobail Eorpaigh agus déantar Airteagal 61h d'Airteagal 60 den Chonradh ag bunú an Chomhphobail Eorpaigh, mar a shonraítear i bpointe 62 thuas: "CAIBIDIL 1 FORÁLACHA GINEARÁLTA Airteagal 61 1. Is éard a bheidh san Aontas limistéar saoirse, slándála agus ceartais ina n-urramófar cearta bunúsacha agus córais agus traidisiúin éagsúla dlí na mBallstát. 2. Áiritheoidh sé nach mbeidh rialuithe teorann inmheánaí ann do dhaoine agus cumfaidh sé comhbheartas maidir le tearmann, inimirce agus rialú ag teorainneacha seachtracha, arna bhunú ar an dlúthpháirtíocht idir Bhallstáit a thugann cothrom na féinne do náisiúnaigh tríú tíortha. Chun críche an Teidil seo, déileálfar le daoine gan stát mar náisiúnaigh tríú tír. 3. Déanfaidh an tAontas a dhícheall ardleibhéal slándála a áirithiú trí bhearta chun an choireacht, an ciníochas agus an tseineafóibe a chosc agus a chomhrac agus trí bhearta um chomhordú agus um chomhar idir na húdaráis phóilíneachta agus bhreithiúnacha agus údaráis inniúla eile, chomh maith le breithiúnais a aithint go frithpháirteach in ábhair choiriúla, agus, más gá, trí na dlíthe coiriúla a chomhfhogasú. 4. Éascóidh an tAontas an rochtain ar an gceartas, go háirithe trí phrionsabal an aitheantais fhrithpháirtigh do chinntí breithiúnacha agus seachbhreithiúnacha in ábhair shibhialta. Airteagal 61a Saineoidh an Chomhairle Eorpach na treoirlínte straitéiseacha don phleanáil reachtach agus oibríochtúil laistigh de limistéar na saoirse, na slándála agus an cheartais. Airteagal 61b Áirithíonn na Parlaimintí náisiúnta go gcomhlíonfaidh na tograí agus na tionscnaimh reachtacha arna dtíolacadh faoi Chaibidlí 4 agus 5 prionsabal na coimhdeachta, i gcomhréir leis na socruithe arna leagan síos leis an bPrótacal maidir le prionsabail na coimhdeachta agus na comhréireachta a chur i bhfeidhm. Airteagal 61c Gan dochar d'Airteagail 226, 227 agus 228, féadfaidh an Chomhairle, ar thogra ón gCoimisiún, bearta a ghlacadh lena mbunófar na socruithe ar dá réir a dhéanfaidh na Ballstáit, i gcomhar leis an gCoimisiún, meastóireacht oibiachtúil neamhchlaonta ar chur chun feidhme bheartais an Aontais dá dtagraítear sa Teideal seo ag údaráis inniúla na mBallstát, go háirithe chun lánchur i bhfeidhm phrionsabal an aitheantais fhrithpháirtigh a éascú. Cuirfear Parlaimint na hEorpa agus na Parlaimintí náisiúnta ar an eolas faoina bhfuil sa mheastóireacht agus faoina torthaí. Airteagal 61d Cuirfear buanchoiste ar bun laistigh den Chomhairle chun a áirithiú go ndéanfar an comhar oibríochtúil maidir leis an tslándáil inmheánach a chur chun cinn agus a neartú san Aontas. Gan dochar d'Airteagal 207, éascóidh sé an comhordú ar ghníomhaíocht údaráis inniúla na mBallstát. Féadfaidh ionadaithe do na comhlachtaí, na hoifigí agus na gníomhaireachtaí Aontais lena mbaineann a bheith rannpháirteach in imeachtaí an choiste sin. Coinneofar Parlaimint na hEorpa agus na Parlaimintí náisiúnta ar an eolas faoi na himeachtaí. Airteagal 61e Ní dhéanfaidh an Teideal seo difear d'fheidhmiú na bhfreagrachtaí atá ar na Ballstáit maidir leis an ord poiblí a chaomhnú agus an tslándáil inmheánach a choimirciú. Airteagal 61f Is faoi na Ballstáit a bheidh sé na cineálacha comhair agus comhoibrithe a eagrú eatarthu féin agus faoina bhfreagracht féin de réir mar a mheasfaidh siad is gá idir ranna inniúla a gcuid riarachán arb é an tslándáil náisiúnta a gcúram. Airteagal 61g Glacfaidh an Chomhairle bearta chun comhar riaracháin a áirithiú idir ranna inniúla na mBallstát sna réimsí a thig faoin dTeideal seo, agus idir na ranna sin agus an Coimisiún. Gníomhóidh sí ar thogra ón gCoimisiún, faoi réir Airteagal 61i, agus tar éis dul i gcomhairle le Parlaimint na hEorpa. Airteagal 61h Nuair is gá sin chun na cuspóirí dá dtagraítear in Airteagal 61 a ghnóthú, a mhéid a bhaineann leis an sceimhlitheoireacht agus gníomhaíochtaí gaolmhara a chosc agus a chomhrac, saineoidh Parlaimint na hEorpa agus an Chomhairle, ag gníomhú dóibh trí bhíthin rialachán i gcomhréir leis an ngnáthnós imeachta reachtach, creat do bhearta riaracháin maidir le gluaiseachtaí caipitil agus le híocaíochtaí amhail cistí, sócmhainní airgeadais nó gnóthachain eacnamaíocha a reo ar le daoine nádúrtha nó dlítheanacha, le grúpaí nó le heintitis neamhstáit iad nó atá ina seilbh nó ar teachtadh acu. Glacfaidh an Chomhairle, ar thogra ón gCoimisiún, bearta chun an creat dá dtagraítear sa chéad mhír a chur chun feidhme. Beidh sna gníomhartha dá dtagraítear san Airteagal seo na forálacha is gá maidir le coimircí dlíthiúla. Airteagal 61i Na gníomhartha dá dtagraítear i gCaibidlí 4 agus 5, mar aon leis na bearta dá dtagraítear in Airteagal 61g lena n-áiritheofar comhar riaracháin sna réimsí atá luaite sna Caibidlí sin, déanfar iad a ghlacadh: (a) ar thogra ón gCoimisiún, nó (b) ar thionscnamh ón gceathrú cuid de na Ballstáit." SEICEÁLACHA AG TEORAINNEACHA, TEARMANN AGUS INIMIRCE 65) Cuirtear an Chaibidil 2 agus na hAirteagail 62 agus 63b seo a leanas in ionad Airteagail 62 go 64. Cuirtear Airteagal 62 in ionad Airteagal 62, cuirtear Airteagal 63(1) agus (2) in ionad Airteagal 63, pointí 1 agus 2, cuirtear Airteagal 63(3) in ionad Airteagal 64(2) agus cuirtear Airteagal 63a in ionad Airteagal 63, pointí 3 agus 4: "CAIBIDIL 2 BEARTAIS MAIDIR LE SEICEÁLACHA TEORANN, LE TEARMANN AGUS LE hINIMIRCE Airteagal 62 1. Déanfaidh an tAontas beartas a fhorbairt d'fhonn: (a) a áirithiú nach mbeidh aon rialú ar dhaoine, is cuma cén náisiúntacht atá acu, agus iad ag trasnú teorainneacha inmheánacha; (b) seiceálacha a dhéanamh ar dhaoine agus faireachán éifeachtach a dhéanamh ar thrasnú na dteorainneacha seachtracha; (c) córas comhtháite bainistíochta do theorainneacha seachtracha a thabhairt isteach de réir a chéile. 2. Chun críocha mhír 1, glacfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, bearta a bhaineann leis na nithe seo a leanas: (a) an comhbheartas maidir le víosaí agus maidir le ceadanna cónaithe gearrfhanachta eile; (b) na seiceálacha a mbeidh daoine faoina réir agus iad ag trasnú teorainneacha seachtracha; (c) na coinníollacha faoina mbeidh saoirse ag náisiúnaigh tríú tíortha taisteal ar feadh gearrthréimhse laistigh den Aontas; (d) aon bheart is gá chun córas comhtháite bainistíochta do theorainneacha seachtracha a bhunú de réir a chéile; (e) nach mbeidh aon rialú ar dhaoine, is cuma cén náisiúntacht atá acu, agus iad ag trasnú teorainneacha inmheánacha. 3. Más cosúil gur gá gníomhaíocht ón Aontas chun feidhmiú an chirt, dá dtagraítear in Airteagal 17(2)(a), a éascú agus nach bhfuil na cumhachtaí is gá tugtha leis na Conarthaí, féadfaidh an Chomhairle, ag gníomhú di i gcomhréir le nós imeachta reachtach speisialta, forálacha a ghlacadh a bhaineann le pasanna, le cártaí aitheantais, le ceadanna cónaithe nó le haon doiciméad dá samhail. Gníomhóidh an Chomhairle tar éis dul i gcomhairle le Parlaimint na hEorpa. 4. Ní dhéanfaidh an tAirteagal seo difear d'inniúlacht na mBallstát maidir le teorannú geografach a dteorainneacha, i gcomhréir leis an dlí idirnáisiúnta. Airteagal 63 1. Déanfaidh an tAontas comhbheartas a fhorbairt maidir le tearmann, cosaint choimhdeach agus cosaint shealadach d'fhonn stádas iomchuí a thairiscint do náisiúnach aon tríú tír a dteastaíonn cosaint idirnáisiúnta uaidh agus chun comhlíonadh phrionsabal an non-refoulement a áirithiú. Caithfidh an beartas sin a bheith i gcomhréir le Coinbhinsiún na Ginéive an 28 Iúil 1951 agus le Prótacal an 31 Eanáir 1967 maidir le stádas dídeanaithe agus i gcomhréir le conarthaí ábhartha eile. 2. Chun críocha mhír 1, déanfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, bearta a ghlacadh a bhaineann le córas Eorpach tearmainn a chuimseoidh na nithe seo a leanas: (a) stádas comhionann tearmainn do náisiúnaigh tríú tíortha, a bheidh bailí ar fud an Aontais; (b) stádas comhionann um chosaint choimhdeach do náisiúnaigh tríú tíortha nach bhfaigheann tearmann Eorpach ach a dteastaíonn cosaint idirnáisiúnta uathu; (c) comhchóras cosanta sealadaí do dhaoine easáitithe má bhíonn rabharta mór ann de dhaoine as tír isteach; (d) comhnósanna imeachta um thearmann comhionann nó stádas cosanta coimhdí a dheonú agus a tharraingt siar; (e) critéir agus sásraí chun a chinneadh cé acu Ballstát atá freagrach as iarratas ar thearmann nó ar chosaint choimhdeach a scrúdú; (f) caighdeáin maidir leis na coinníollacha a bhaineann le glacadh lucht iarrtha tearmainn nó cosanta coimhdí; (g) comhpháirtíocht agus comhar le tríú tíortha chun bainistiú a dhéanamh ar rabhartaí daoine as tír isteach atá ag déanamh iarratais ar thearmann nó ar chosaint choimhdeach. 3. I gcás Ballstát amháin nó níos mó a bheith i láthair staide éigeandála arb é a príomhthréith rabharta tobann de náisiúnaigh tríú tíortha as tír isteach, féadfaidh an Chomhairle, ar thogra ón gCoimisiún, bearta sealadacha a ghlacadh ar mhaithe leis an mBallstát nó leis na Ballstáit lena mbaineann. Gníomhóidh sí tar éis dul i gcomhairle le Parlaimint na hEorpa. Airteagal 63a 1. Déanfaidh an tAontas comhbheartas inimirce a fhorbairt arb é is aidhm dó a áirithiú ag gach céim go ndéanfar bainistiú éifeachtach ar rabhartaí inimirce, go gcuirfear cóir chothrom ar náisiúnaigh tríú tír a bhfuil cónaí dlíthiúil acu i mBallstáit, go ndéanfar an inimirce neamhdhlíthiúil agus an gháinneáil ar dhaoine a chosc agus bearta feabhsaithe a ghlacadh chun iad sin a chomhrac. 2. Chun críocha mhír 1, glacfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, bearta sna réimsí seo a leanas: (a) coinníollacha iontrála agus cónaithe agus caighdeáin maidir le Ballstáit d'eisiúint víosaí fadtéarmacha agus ceadanna cónaithe, lena n-áirítear víosaí a eisítear chun teaghlaigh a athaontú; (b) cearta náisiúnach tríú tíortha a chónaíonn go dlíthiúil i mBallstát a shainiú, lena n-áirítear na coinníollacha lena rialaítear an tsaoirse gluaiseachta agus cónaithe i mBallstáit eile; (c) inimirce neamhdhlíthiúil agus cónaí neamhúdaraithe, lena n-áirítear daoine a chónaíonn gan údarú a aistriú agus a aisdúichiú; (d) an gháinneáil ar dhaoine, go háirithe an gháinneáil ar mhná agus ar leanaí, a chomhrac. 3. Féadfaidh an tAontas comhaontuithe a thabhairt i gcrích le tríú tíortha maidir le náisiúnaigh tríú tíortha a ligean ar ais ina dtír bhunaidh nó thionscnaimh mura gcomhallfaidh siad nó mura gcomhallfaidh siad a thuilleadh na coinníollacha maidir le hiontráil ar chríoch ceann de na Ballstáit, maidir le bheith ar an gcríoch sin nó maidir le cónaí ann. 4. Féadfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, bearta a bhunú chun dreasachtaí agus tacaíocht a thabhairt do ghníomhaíocht Ballstát d'fhonn lánpháirtiú náisiúnach tríú tíortha a chónaíonn go dlíthiúil ar a gcríocha a chur chun cinn, gan aon chomhchuibhiú a dhéanamh ar dhlíthe agus ar rialacháin na mBallstát. 5. Ní dhéanfaidh an tAirteagal seo difear do cheart na mBallstát líon na náisiúnach tríú tíortha a shocrú a thig as tríú tíortha isteach ar a gcríocha ar thóir oibre, bíodh siad fostaithe nó féinfhostaithe. Airteagal 63b Beidh beartais an Aontais a leagtar amach sa Chaibidil seo, agus a gcur chun feidhme, faoi rialú ag prionsabal na dlúthpháirtíochta agus na comhroinnte córa freagrachta, lena n-áirítear a impleachtaí airgeadais, idir na Ballstáit. Nuair is gá sin, beidh bearta iomchuí chun éifeacht a thabhairt don phrionsabal sin i ngníomhartha Aontais arna nglacadh de bhun na Caibidle seo." COMHAR BREITHIÚNACH IN ÁBHAIR SHIBHIALTA 66) Cuirtear an Chaibidil 3 agus an tAirteagal 65 seo a leanas isteach in ionad Airteagal 65: "CAIBIDIL 3 COMHAR BREITHIÚNACH IN ÁBHAIR SHIBHIALTA Airteagal 65 1. Déanfaidh an tAontas forbairt ar an gcomhar breithiúnach sna hábhair shibhialta a bhfuil impleachtaí trasteorann acu, arna bhunú ar phrionsabal an aitheantais fhrithpháirtigh do bhreithiúnais agus do chinntí i gcásanna seachbhreithiúnacha. Féadfar a áireamh sa chomhar sin bearta a ghlacadh chun dlíthe agus rialacháin na mBallstát a chomhfhogasú. 2. Chun críocha mhír 1, glacfaidh Parlaimint na hEorpa agus an Chomhairle bearta, ag gníomhú dóibh i gcomhréir leis an ngnáthnós imeachta reachtach, go háirithe nuair is gá sin d'oibriú rianúil an mhargaidh inmheánaigh, arb é is aidhm dóibh na nithe seo a leanas a áirithiú: (a) breithiúnais agus cinntí i gcásanna seachbhreithiúnacha a aithint go frithpháirteach agus a fhorfheidhmiú idir Bhallstáit; (b) doiciméid bhreithiúnacha agus doiciméid sheachbhreithiúnacha a sheirbheáil trasna teorainneacha; (c) comhchuibheas na rialacha is infheidhme sna Ballstáit maidir le heasaontas dlíthe agus dlínse; (d) comhar le linn fianaise a ghlacadh; (e) rochtain éifeachtach ar an gceartas; (f) constaicí ar dhea-oibriú imeachtaí sibhialta a dhíchur, más gá, trí chomhchuibheas na rialacha maidir leis an nós imeachta sibhialta is infheidhme sna Ballstáit a chur chun cinn; (g) malairt modhanna a fhorbairt chun díospóidí a shocrú; (h) tacú le hoiliúint na breithiúnachta agus na foirne breithiúnaí. 3. D'ainneoin mhír 2, bunóidh an Chomhairle, ag gníomhú di i gcomhréir le nós imeachta reachtach speisialta, bearta maidir le dlí an teaghlaigh a mbeidh impleachtaí trasteorann acu. Gníomhóidh an Chomhairle d'aon toil tar éis dul i gcomhairle le Parlaimint na hEorpa. Féadfaidh an Chomhairle, ar thogra ón gCoimisiún, cinneadh a ghlacadh lena gcinnfear na gnéithe sin de dhlí an teaghlaigh a mbeidh impleachtaí trasteorann acu a d'fhéadfadh a bheith ina n-ábhar do ghníomhartha arna nglacadh i gcomhréir leis an ngnáthnós imeachta reachtach. Gníomhóidh an Chomhairle tar éis dul i gcomhairle le Parlaimint na hEorpa. Tabharfar fógra faoin togra dá dtagraítear sa dara fomhír do na Parlaimintí náisiúnta. Ar Pharlaimint náisiúnta a freasúra a chur in iúl laistigh de shé mhí ón bhfógra sin, ní ghlacfar an cinneadh. Cheal freasúra, féadfaidh an Chomhairle Eorpach an cinneadh sin a ghlacadh." COMHAR BREITHIÚNACH IN ÁBHAIR CHOIRIÚLA 67) Cuirtear Airteagal 61g in ionad Airteagal 66, mar a shonraítear thuas i bpointe 64 agus aisghairtear Airteagail 67 go 69. Cuirtear isteach an Chaibidil 4 agus na hAirteagail 69 go 69e seo a leanas. Cuirtear Airteagail 69a, 69b agus 69d in ionad Airteagal 31 den Chonradh ar an Aontas Eorpach mar atá, mar a shonraítear thuas i bpointe 51 d'Airteagal 1 den Chonradh seo. "CAIBIDIL 4 COMHAR BREITHIÚNACH IN ÁBHAIR CHOIRIÚLA Airteagal 69a 1. Déanfar an comhar breithiúnach in ábhair choiriúla san Aontas a bhunú ar phrionsabal an aitheantais fhrithpháirtigh do bhreithiúnais agus do chinntí agus cuimseoidh an comhar breithiúnach comhfhogasú dhlíthe agus rialacháin na mBallstát sna réimsí dá dtagraítear i mír 2 agus in Airteagal 69b. Glacfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, bearta d'fhonn: (a) rialacha agus nósanna imeachta a leagan síos chun a áirithiú go dtabharfar aitheantas ar fud an Aontais do bhreithiúnais agus do chinntí breithiúnacha de gach cineál; (b) easaontachtaí dlínse idir Bhallstáit a chosc agus a shocrú; (c) tacú le hoiliúint na breithiúnachta agus na foirne breithiúnaí; (d) comhar a éascú idir údaráis bhreithiúnacha nó údaráis choibhéiseacha na mBallstát i ndáil le himeachtaí in ábhair choiriúla agus le breitheanna a fhorfheidhmiú. 2. A mhéid is gá chun aitheantas frithpháirteach do bhreithiúnais agus do chinntí breithiúnacha a éascú, chomh maith leis an gcomhar póilíneachta agus breithiúnach in ábhair choiriúla a bhfuil gné thrasteorann ag baint leo, féadfaidh Parlaimint na hEorpa agus an Chomhairle rialacha íosta a bhunú trí bhíthin treoracha a ghlacfar i gcomhréir leis an ngnáthnós imeachta reachtach. Cuirfidh na rialacha íosta sin san áireamh na difríochtaí idir thraidisiúin dlí agus idir chórais dlí na mBallstát. Bainfidh siad leis na nithe seo a leanas: (a) inghlacthacht fhrithpháirteach fianaise idir Bhallstáit; (b) cearta daoine aonair sa nós imeachta coiriúil; (c) cearta íospartaigh na coireachta; (d) aon sainghnéithe eile den nós imeachta coiriúil a bheidh sainaitheanta roimh ré ag an gComhairle le cinneadh; chun an cinneadh sin a ghlacadh, gníomhóidh an Chomhairle d'aon toil tar éis toiliú a fháil ó Pharlaimint na hEorpa. Ní choiscfidh glacadh na rialacha íosta sin dá dtagraítear sa mhír seo ar na Ballstáit leibhéal níos airde cosanta do dhaoine aonair a choimeád ar bun ná a thabhairt isteach. 3. Má mheasann comhalta den Chomhairle go ndéanfadh dréacht-treoir dá dtagraítear i mír 2 difear do ghnéithe bunúsacha dá chóras dlí coiriúil, féadfaidh sé a iarraidh go ndéanfar an dréacht-treoir a tharchur chuig an gComhairle Eorpach. Sa chás sin, déanfar an gnáthnós imeachta reachtach a fhionraí. Tar éis an cheist a phlé, agus i gcás comhthola, déanfaidh an Chomhairle Eorpach, laistigh de cheithre mhí ón bhfionraí sin, an dréacht a tharchur ar ais chuig an gComhairle, rud a chuirfidh deireadh le fionraí an ghnáthnós imeachta reachtaigh. Laistigh den tréimhse chéanna, i gcás easaontais, agus más mian le naoi mBallstát ar a laghad comhar feabhsaithe a bhunú ar bhonn na dréacht-treorach atá i dtrácht, cuirfidh siad an Pharlaimint, an Chomhairle agus an Coimisiún ar an eolas. Sa chás sin, measfar gur tugadh an t-údarú chun dul ar aghaidh leis an gcomhar feabhsaithe dá dtagraítear in Airteagal 10(2) den Chonradh ar an Aontas Eorpach agus in Airteagal 280d(1) den Chonradh seo agus beidh feidhm ag na forálacha maidir leis an gcomhar feabhsaithe. Airteagal 69b 1. Féadfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach trí bhíthin treoracha, rialacha íosta a bhunú maidir le cionta coiriúla agus pionóis a shainiú i réimsí na coireachta fíorthromchúisí a bhfuil gné thrasteorann ag baint leo mar gheall ar nádúr na gcionta sin nó mar gheall ar an tionchar a bhíonn acu nó toisc go bhfuil gá faoi leith ann iad a chomhrac ar bhonn comhchoiteann. Is iad seo a leanas na réimsí coireachta: an sceimhlitheoireacht, an gháinneáil ar dhaoine agus an teacht i dtír gnéasach ar mhná agus ar leanaí, an gháinneáil neamhdhleathach ar dhrugaí, an gháinneáil aindleathach ar airm, sciúradh airgid, an éillitheacht, góchumadh modhanna íocaíochta, coireacht ríomhairí agus an choireacht eagraithe. De réir mar a tharlaíonn forbairtí sa choireacht, féadfaidh an Chomhairle cinneadh a ghlacadh lena sainaithneofar réimsí eile coireachta a chomhallann na critéir a shonraítear sa mhír seo. Gníomhóidh sí d'aon toil tar éis toiliú a fháil ó Parlaimint na hEorpa. 2. Más léir go bhfuil sé sár-riachtanach dlíthe coiriúla agus rialacháin choiriúla na mBallstát a chomhfhogasú chun beartas de chuid an Aontais a chur chun feidhme go héifeachtúil i réimse ina ndearnadh bearta um chomhchuibhiú, féadfar rialacha íosta a bhunú le treoracha maidir le cionta coiriúla agus pionóis a shainiú sa réimse lena mbaineann. Glacfar na treoracha sin i gcomhréir leis an ngnáthnós imeachta reachtach céanna nó leis an nós imeachta reachtach speisialta céanna a leanadh agus na bearta um comhchuibhiú i dtrácht á nglacadh, gan dochar d'Airteagal 61i. 3. Má mheasann comhalta den Chomhairle go ndéanfadh dréacht-treoir dá dtagraítear i mír 1 nó i mír 2 difear do ghnéithe bunúsacha dá chóras dlí coiriúil, féadfaidh sé a iarraidh go ndéanfar an dréacht-treoir a tharchur chuig an gComhairle Eorpach. Sa chás sin, déanfar an gnáthnós imeachta reachtach a fhionraí. Tar éis an cheist a phlé, agus i gcás comhthola, déanfaidh an Chomhairle Eorpach, laistigh de cheithre mhí ón bhfionraí sin, an dréacht a tharchur ar ais chuig an gComhairle, rud a chuirfidh deireadh le fionraí an ghnáthnós imeachta reachtaigh. Laistigh den tréimhse chéanna, i gcás easaontais, agus más mian le naoi mBallstát ar a laghad comhar feabhsaithe a bhunú ar bhonn na dréacht-treorach atá i dtrácht, cuirfidh siad an Pharlaimint, an Chomhairle agus an Coimisiún ar an eolas. Sa chás sin, measfar gur tugadh an t-údarú chun dul ar aghaidh leis an gcomhar feabhsaithe dá dtagraítear in Airteagal 10(2) den Chonradh ar an Aontas Eorpach agus in Airteagal 280d(1) den Chonradh seo agus beidh feidhm ag na forálacha maidir leis an gcomhar feabhsaithe. Airteagal 69c Féadfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, bearta a bhunú chun dreasachtaí agus tacaíocht a thabhairt do ghníomhaíocht na mBallstát maidir le cosc na coireachta a chur chun cinn agus tacú léi, gan aon chomhchuibhiú a dhéanamh ar dhlíthe agus ar rialacháin na mBallstát. Airteagal 69d 1. Beidh de chúram ar Eurojust tacú agus treisiú leis an gcomhordú agus leis an gcomhar idir na húdaráis náisiúnta imscrúdúcháin agus ionchúisimh i ndáil le coireacht thromchúiseach a dhéanann difear do dhá Bhallstát nó níos mó nó a éilíonn ionchúiseamh ar bhoinn chomhchoiteanna, ar bhonn na n-oibríochtaí arna seoladh agus ar bhonn na faisnéise arna tabhairt ag údaráis na mBallstát agus ag Europol. Sa chomhthéacs sin, déanfaidh Parlaimint na hEorpa agus an Chomhairle, trí bhíthin rialachán arna nglacadh i gcomhréir leis an ngnáthnós imeachta reachtach, struchtúr, oibriú, réimse gníomhaíochta agus cúraimí Eurojust a chinneadh. Féadfaidh a bheith san áireamh ar na cúraimí sin: (a) imscrúduithe coiriúla a thosú agus a bheartú go dtosófaí ar ionchúisimh arna seoladh ag údaráis náisiúnta inniúla, go háirithe na ionchúisimh a bhaineann le cionta in aghaidh leasanna airgeadais an Aontais; (b) na himscrúduithe coiriúla agus na hionchúisimh choiriúla dá dtagraítear i bpointe (a) a chomhordú; (c) an comhar breithiúnach a neartú, lena n-áirítear trí easaontachtaí dlínse a shocrú agus trí dhlúthchomhar leis an nGréasán Breithiúnach Eorpach. Cinnfear leis na rialacháin sin freisin socruithe maidir le baint a bheith ag Parlaimint na hEorpa agus ag na Parlaimintí náisiúnta leis an meastóireacht ar ghníomhaíochtaí Eurojust. 2. Faoi chuimsiú na n-ionchúiseamh dá dtagraítear i mír 1, agus gan dochar d'Airteagal 69e, is iad na hoifigigh náisiúnta inniúla a dhéanfaidh gníomhartha foirmiúla nós imeachta bhreithiúnaigh a chur i gcrích. Airteagal 69e 1. D'fhonn coireanna a dhéanann difear do leasanna airgeadais an Aontais a chomhrac, féadfaidh an Chomhairle, ag gníomhú di trí bhíthin rialachán arna nglacadh i gcomhréir le nós imeachta reachtach speisialta, Oifig an Ionchúisitheora Phoiblí Eorpaigh a chur ar bun ó Eurojust. Gníomhóidh an Chomhairle d'aon toil tar éis toiliú a fháil ó Pharlaimint na hEorpa. Cheal aontoilíochta, féadfaidh grúpa a bheidh comhdhéanta de naonúr Ballstát ar a laghad a iarraidh go ndéanfar an dréachtrialachán a tharchur chuig an gComhairle Eorpach. Sa chás sin, déanfar an nós imeachta sa Chomhairle a chur ar fionraí. Tar éis an cheist a phlé, agus i gcás comhthola, laistigh de cheithre mhí ón bhfionraí sin, déanfaidh an Chomhairle Eorpach an dréacht a tharchur ar ais chuig an gComhairle chun go nglacfaí é. Laistigh den tréimhse chéanna, i gcás easaontais, agus más mian le naoi mBallstát ar a laghad comhar feabhsaithe a bhunú ar bhonn na dréacht-treorach atá i dtrácht, cuirfidh siad an Pharlaimint, an Chomhairle agus an Coimisiún ar an eolas. Sa chás sin, measfar gur tugadh an t-údarú chun dul ar aghaidh leis an gcomhar feabhsaithe dá dtagraítear in Airteagal 10(2) den Chonradh ar an Aontas Eorpach agus in Airteagal 280d(1) den Chonradh seo agus beidh feidhm ag na forálacha maidir leis an gcomhar feabhsaithe. 2. Beidh Oifig an Ionchúisitheora Phoiblí Eorpaigh freagrach, i gcuibhreann le Europol nuair is iomchuí, as lucht déanta cionta a dhéanann difear do leasanna airgeadais an Aontais, mar atá siad sainithe leis an rialachán dá bhforáiltear i mír 1, agus as a gcomhchoirithe sna coireanna sin, a imscrúdú, a ionchúiseamh agus a thabhairt chun breithiúnais. Feidhmeoidh sí feidhmeanna ionchúisitheora i gcúirteanna inniúla na mBallstát i ndáil leis na cionta sin. 3. Cinnfear leis an rialachán dá dtagraítear i mír 1 na rialacha ginearálta a bheidh infheidhme maidir le hOifig an Ionchúisitheora Phoiblí Eorpaigh, na coinníollacha lena rialófar comhlíonadh a feidhmeanna, na rialacha nós imeachta a bheidh infheidhme maidir lena gníomhaíochtaí chomh maith leis na rialacha lena rialófar inghlacthacht fianaise agus na rialacha a bheidh infheidhme maidir le hathbhreithiú breithiúnach ar bhearta nós imeachta arna nglacadh aici i gcomhlíonadh a feidhmeanna. 4. Féadfaidh an Chomhairle Eorpach, san am céanna nó dá éis sin, cinneadh a ghlacadh lena leasófar mír 1 d'fhonn cumhachtaí Oifig an Ionchúisitheora Phoiblí Eorpaigh a leathnú chun go n-áireofar orthu an choireacht thromchúiseach a bhfuil gné thrasteorann ag baint léi, agus lena leasófar dá réir sin mír 2 maidir le lucht déanta coireanna tromchúiseacha a dhéanann difear do Bhallstát amháin nó níos mó agus maidir lena gcomhchoirithe sna coireanna sin. Gníomhóidh an Chomhairle Eorpach d'aon toil tar éis toiliú a fháil ó Pharlaimint na hEorpa agus tar éis dul i gcomhairle leis an gCoimisiún." COMHAR PÓILÍNEACHTA 68) Cuirtear Caibidil 5 agus na hAirteagail 69f, 69g agus 69h seo a leanas isteach. Cuirtear Airteagail 69f agus 69g in ionad Airteagal 30 den Chonradh ar an Aontas Eorpach mar atá agus cuirtear Airteagal 69h in ionad Airteagal 32 den Chonradh sin, mar a shonraítear thuas i bpointe 51 d'Airteagal 1 den Chonradh seo: "CAIBIDIL 5 COMHAR PÓILÍNEACHTA Airteagal 69f 1. Bunóidh an tAontas comhar póilíneachta a mbeidh baint ag údaráis inniúla uile na mBallstát leis, lena n-áirítear seirbhísí póilíneachta, seirbhísí custaim agus sainseirbhísí eile forfheidhmithe dlí i ndáil le cionta coiriúla a chosc, a bhrath agus a imscrúdú. 2. Chun críocha mhír 1, féadfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, bearta a bhunú a bhaineann leis na nithe seo a leanas: (a) faisnéis ábhartha a bhailiú, a stóráil, a phróiseáil, a anailísiú agus a mhalartú; (b) tacaíocht d'oiliúint foirne, agus comhar i leith malartú foirne, i leith trealaimh agus i leith an taighde ar bhrath na coireachta; (c) teicníochtaí comhchoiteanna imscrúdaithe i ndáil le saghsanna tromchúiseacha coireachta eagraithe a bhrath. 3. Féadfaidh an Chomhairle, ag gníomhú di i gcomhréir leis an nós imeachta reachtach speisialta, bearta maidir le comhar oibríochtúil idir na húdaráis dá dtagraítear san Airteagal seo. Gníomhóidh an Chomhairle tar éis dul i gcomhairle le Parlaimint na hEorpa. Cheal aontoilíochta, féadfaidh grúpa a bheidh comhdhéanta de naonúr Ballstát ar a laghad a iarraidh go ndéanfar na dréachtbhearta a tharchur chuig an gComhairle Eorpach. Sa chás sin, déanfar an nós imeachta sa Chomhairle a chur ar fionraí. Tar éis an cheist a phlé, agus i gcás comhthola, laistigh de cheithre mhí ón bhfionraí sin, déanfaidh an Chomhairle Eorpach an dréacht a tharchur ar ais chuig an gComhairle chun go nglacfaí é. Laistigh den tréimhse chéanna, i gcás easaontais, agus más mian le naoi mBallstát ar a laghad comhar feabhsaithe a bhunú ar bhonn na ndréachtbheart lena mbaineann, cuirfidh siad an Pharlaimint, an Chomhairle agus an Coimisiún ar an eolas. Sa chás sin, measfar gur tugadh an t-údarú chun dul ar aghaidh leis an gcomhar feabhsaithe dá dtagraítear in Airteagal 10(2) den Chonradh ar an Aontas Eorpach agus in Airteagal 280d(1) den Chonradh seo agus beidh feidhm ag na forálacha maidir leis an gcomhar feabhsaithe. Ní bheidh feidhm ag an nós imeachta sonrach dá bhforáiltear sa dara fomhír agus sa tríú fomhír maidir le gníomhartha arb éard atá iontu forbairt ar acquis Schengen. Airteagal 69g 1. Beidh de chúram ag Europol tacú agus treisiú le gníomhaíocht údaráis phóilíneachta na mBallstát agus le seirbhísí eile forfheidhmithe dlí agus lena gcomhar frithpháirteach d'fhonn an choireacht thromchúiseach a dhéanann difear do dhá Bhallstát nó níos mó, an sceimhlitheoireacht agus saghsanna eile coireachta a dhochraíonn leas coiteann atá ina ábhar do bheartas de chuid an Aontais a chosc agus a chomhrac. 2. Déanfaidh Parlaimint na hEorpa agus an Chomhairle, trí bhíthin rialachán arna nglacadh i gcomhréir leis an ngnáthnós imeachta reachtach struchtúr, oibriú, réimse gníomhaíochta agus cúraimí Europol a chinneadh. Féadfaidh a bheith san áireamh ar na cúraimí sin: (a) faisnéis, arna cur ar aghaidh go háirithe ag údaráis na mBallstát nó ag tríú tíortha nó ag tríú comhlachtaí, a bhailiú, a stóráil, a phróiseáil, a anailísiú agus a mhalartú; (b) gníomhaíocht imscrúdaitheach agus oibríochtúil, arna cur i gcrích i gcomhpháirt le húdaráis inniúla na mBallstát nó i gcomhthéacs foirne comhpháirteacha imscrúdaitheacha, a chomhordú, a eagrú agus a chur chun feidhme, i gcuibhreann le Eurojust nuair is iomchuí. Leagfar síos freisin leis na rialacháin sin na nósanna imeachta um ghrinnscrúdú ar ghníomhaíochtaí Europol ag Parlaimint na hEorpa i dteannta leis na Parlaimintí náisiúnta. 3. Ní mór aon ghníomhaíocht oibríochtúil ag Europol a chur i gcrích i gcuibhreann le húdaráis an Bhallstáit nó na mBallstát arb é a chríoch nó a gcríoch atá i dtrácht agus le comhaontú na n-údarás sin. Is ar na húdaráis náisiúnta inniúla a bheidh an fhreagracht eisiach as bearta comhéigneacha a chur i bhfeidhm. Airteagal 69h Déanfaidh an Chomhairle, ag gníomhú di i gcomhréir le nós imeachta reachtach speisialta, na coinníollacha agus na teorainneacha a leagan síos faoina bhféadfaidh údaráis inniúla na mBallstát dá dtagraítear in Airteagail 69a agus 69f oibriú ar chríoch Ballstáit eile i gcuibhreann le húdaráis an Stáit sin agus le comhaontú na n-údarás sin. Gníomhóidh an Chomhairle d'aon toil tar éis dul i gcomhairle le Parlaimint na hEorpa." IOMPAR 69) In Airteagal 70, cuirtear "Déanfar aidhmeanna na gConarthaí a shaothrú," in ionad "Déanfaidh na Ballstáit aidhmeanna an Chonartha seo a shaothrú,". 70) Cuirtear an méid seo a leanas in ionad Airteagal 71(2): "2. Agus na bearta dá dtagraítear i mír 1 á nglacadh, cuirfear san áireamh na cásanna sin ina bhféadfadh a gcur i bhfeidhm éifeacht thromchúiseach a bheith aige ar an gcaighdeán maireachtála agus ar leibhéal na fostaíochta i réigiúin áirithe, agus ar oibriú saoráidí iompair." 71) Ag tús Airteagal 72, cuirtear "... agus mura mbeidh cinneadh lena ndeonófar maolú glactha d'aon toil ag an gComhairle, ní fhéadfaidh aon Bhallstát cuid ..." in ionad "..., ní fhéadfaidh aon Bhallstát, gan formheas d'aon toil ón gComhairle, cuid ..." 72) Leasaítear Airteagal 75 mar a leanas: (a) i mír 1, cuirtear "I gcás iompair sa Chomhphobal, toirmiscfear aon idirdhealú ..." in ionad "Díothófar, i gcás iompair sa Chomhphobal, aon idirdhealú ..."; (b) i mír 2, cuirtear "Parlaimint na hEorpa agus an Chomhairle" in ionad "an Chomhairle"; (c) sa chéad fhomhír de mhír 3, cuirtear "tar éis dul i gcomhairle le Parlaimint na hEorpa agus leis an gCoiste Eacnamaíoch agus Sóisialta" in ionad "tar éis dul i gcomhairle leis an gCoiste Eacnamaíoch agus Sóisialta". 73) Cuirtear an abairt nua seo a leanas le hAirteagal 78: "Cúig bliana tar éis do Chonradh Liospóin teacht i bhfeidhm, féadfaidh an Chomhairle, ag gníomhú di ar thogra ón gCoimisiún, cinneadh a ghlacadh lena n-aisghairfear an tAirteagal seo." 74) In Airteagal 79, scriostar: "gan dochar do chumhachtaí an Choiste Eacnamaíoch agus Shóisialta". 75) Cuirtear an méid seo a leanas in ionad Airteagal 80(2): "2. Ag gníomhú dóibh i gcomhréir leis an ngnáthnós imeachta reachtach, féadfaidh Parlaimint na hEorpa agus an Chomhairle na forálacha iomchuí don mhuiriompar agus don aeriompar a leagan síos. Gníomhóidh siad tar éis dul i gcomhairle leis an gCoiste Eacnamaíoch agus Sóisialta agus le Coiste na Réigiún ." RIALACHA IOMAÍOCHTA 76) Cuirtear an mhír 3 nua seo a leanas le hAirteagal 85: "3. Féadfaidh an Coimisiún rialacháin a ghlacadh a bhainfidh leis na haicmí comhaontuithe a bhfuil an Chomhairle tar éis rialachán nó treoir a ghlacadh ina leith i gcomhréir le hAirteagal 83(2)(b)." 77) Leasaítear Airteagal 87 mar a leanas: (a) i mír 2, cuirtear an abairt seo a leanas le deireadh phointe (c): "Cúig bliana tar éis do Chonradh Liospóin teacht i bhfeidhm, féadfaidh an Chomhairle, ag gníomhú di ar thogra ón gCoimisiún, cinneadh a ghlacadh lena n-aisghairfear an pointe seo."; (b) i mír 3, cuirtear an clásal seo a leanas isteach ag deireadh phointe (a): "..., agus ar na réigiúin dá dtagraítear in Airteagal 299, ag féachaint dá staid struchtúrtha, eacnamaíoch agus shóisialta,". 78) Cuirtear an mhír 4 nua seo a leanas le hAirteagal 88: "4. Féadfaidh an Coimisiún rialacháin a ghlacadh a bhainfidh leis na haicmí cabhrach Stáit a bhfuil cinneadh glactha ag an gComhairle ina leith, de bhun Airteagal 89, go bhfuil siad díolmhaithe ón nós imeachta dá bhforáiltear i mír 3 den Airteagal seo." FORÁLACHA CÁNACH 79) In Airteagal 93, cuirtear "... agus chun saobhadh ar an iomaíocht a sheachaint." in ionad "... laistigh den tréimhse dá bhforáiltear in Airteagal 14." DLÍTHE A CHOMHFHOGASÚ 80) Iompraítear ord Airteagail 94 agus 95 droim ar ais. Athuimhrítear Airteagal 94 mar Airteagal 95 agus athuimhrítear Airteagal 95 mar Airteagal 94. 81) Leasaítear Airteagal 95, a athuimhrítear mar Airteagal 94, mar a leanas: (a) ag tús mhír 1, scriostar "De mhaolú ar Airteagal 94 agus"; (b) ag tús mhír 4, cuirtear "Más rud é, tar éis do Pharlaimint na hEorpa agus don Chomhairle, don Chomhairle nó don Choimisiún beart comhchuibhithe a ghlacadh, ..." in ionad "Más rud é, tar éis don Chomhairle nó don Choimisiún beart comhchuibhithe a ghlacadh, ..."; (c) ag tús mhír 5, cuirtear "Thairis sin, gan dochar do mhír 4, más rud é, tar éis do Pharlaimint na hEorpa agus don Chomhairle, don Chomhairle nó don Choimisiún beart comhchuibhithe a ghlacadh,..." in ionad "Thairis sin, gan dochar do mhír 4, más rud é, tar éis don Chomhairle nó don Choimisiún beart comhchuibhithe a ghlacadh, ..."; (d) i mír 10, cuirtear "faoi réir nós imeachta rialaithe de chuid an Aontais" in ionad "faoi réir nós imeachta rialaithe Comhphobail". 82) In Airteagal 94, a athuimhrítear mar 95, cuirtear "Gan dochar d'Airteagal 94, ..." ag an tús. 83) Sa chéad abairt den dara mír d'Airteagal 96, cuirtear ", déanfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, ..." a chur in ionad ", déanfaidh an Chomhairle, ar thogra ón gCoimisiún, ag gníomhú di trí thromlach cáilithe..." Cuirtear an méid seo a leanas in ionad an dara habairt: "Féadfar gach beart iomchuí eile dá bhforáiltear sna Conarthaí a ghlacadh." MAOIN INTLEACHTÚIL 84) Cuirtear an tAirteagal 97a nua seo a leanas isteach mar Airteagal deiridh de Theideal VI: "Airteagal 97a Faoi chuimsiú an margadh inmheánach a bhunú nó a oibriú, bunóidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, bearta maidir le cearta Eorpacha maoine intleachtúla a chruthú chun cosaint chomhionann ar chearta maoine intleachtúla a áirithiú ar fud an Aontais agus maidir le córais lárnaithe um údarú, um chomhordú agus um maoirsiú a chur ar bun ar leibhéal an Aontais. Déanfaidh an Chomhairle, ag gníomhú di i gcomhréir le nós imeachta reachtach speisialta, na socruithe teanga do na cearta Eorpacha maoine intleachtúla a ghlacadh trí bhíthin rialachán. Gníomhóidh an Chomhairle d'aon toil tar éis dul i gcomhairle le Parlaimint na hEorpa." BEARTAS EACNAMAÍOCH AGUS AIRGEADAÍOCHTA 85) Cuirtear isteach Airteagal 97b a bhfuil foclaíocht Airteagal 4 aige mar Airteagal tosaigh de Theideal VII; leasaítear é mar a leanas: (a) i mír 1, scriostar "agus de réir an tráthchláir"; (b) i mír 2, cuirtear "Go comhthreomhar leis sin, agus faoi na coinníollacha agus de réir na nósanna imeachta dá bhforáiltear sna Conarthaí, cuimseoidh na gníomhaíochtaí sin airgeadra aonair, an euro, ..." in ionad "Go comhthreomhar leis sin, agus faoi na coinníollacha agus de réir an tráthchláir dá bhforáiltear sa Chonradh seo, cuimseoidh na gníomhaíochtaí sin rátaí malairte a shocrú go neamh-inchúlghairthe as a dtiocfaidh tionscnamh airgeadra aonair, an euro ..." 86) Leasaítear Airteagal 99 mar a leanas: (a) i mír 4, cuirtear an dá abairt seo a leanas in ionad na chéad abairte den chéad fhomhír: "Má shuitear, faoi chuimsiú an nós imeachta dá dtagraítear i mír 3, nach bhfuil beartais eacnamaíocha Ballstáit comhchuí leis na mór-threoirlínte dá dtagraítear i mír 2 nó gur dóigh dóibh oibriú rianúil an aontais eacnamaíoch agus airgeadaíochta a chur i gcontúirt, féadfaidh an Coimisiún foláireamh a dhíriú chuig an mBallstát i dtrácht. Féadfaidh an Chomhairle, ar mholadh ón gCoimisiún, na moltaí is gá a dhíriú chuig an mBallstát i dtrácht."; (b) déantar mír 5 den dara fomhír de mhír 4 agus athuimhrítear mír 5 mar atá mar mhír 6; (c) cuirtear an dá fhomhír nua seo a leanas isteach i mír 4: "Faoi chuimsiú na míre seo, gníomhóidh an Chomhairle gan vóta chomhalta na Comhairle a ionadaíonn don Bhallstát i dtrácht a chur san áireamh. Saineofar tromlach cáilithe chomhaltaí eile na Comhairle i gcomhréir le hAirteagal 205(3)(a)."; (d) i mír 5 a athuimhrítear mar mhír 6, cuirtear "Féadfaidh Parlaimint na hEorpa agus an Chomhairle, ag gníomhú dóibh trí bhíthin rialachán i gcomhréir leis an ngnáthnós imeachta reachtach, rialacha mionsonraithe a ghlacadh ..." in ionad "Féadfaidh an Chomhairle, ag gníomhú di i gcomhréir leis an nós imeachta dá dtagraítear in Airteagal 252, rialacha mionsonraithe a ghlacadh ..." agus scriostar "den Airteagal seo". DEACRACHTAÍ SOLÁTHAIR TÁIRGÍ ÁIRITHE (FUINNEAMH) 87) Cuirtear an méid seo a leanas in ionad Airteagal 100(1): "1. Gan dochar do na nósanna imeachta eile dá bhforáiltear sna Conarthaí, féadfaidh an Chomhairle, ar mholadh ón gCoimisiún, de mheon dlúthpháirtíochta idir na Ballstáit, na bearta is iomchuí don staid eacnamaíoch a chinneadh, go háirithe má tharlaíonn géardheacrachtaí maidir le soláthar táirgí áirithe, go háirithe i réimse an fhuinnimh." FORÁLACHA EILE – BEARTAS EACNAMAÍOCH AGUS AIRGEADAÍOCHTA 88) Scriostar Airteagal 102(2) agus fágtar mír 1 gan uimhir. 89) Cuirtear an méid seo a leanas in ionad Airteagal 103(2): "2. Féadfaidh an Chomhairle, ag gníomhú di ar thogra ón gCoimisiún agus tar éis dul i gcomhairle le Parlaimint na hEorpa, más gá, na sainmhínithe a shonrú maidir le cur i bhfeidhm na dtoirmeasc dá dtagraítear in Airteagail 101 agus 102 agus san Airteagal seo." NÓS IMEACHTA I gCÁS EASNAIMH IOMARCAIGH 90) Leasaítear Airteagal 104 mar a leanas: (a) cuirtear an méid seo a leanas in ionad mhír 5: "5. Má mheasann an Coimisiún go bhfuil easnamh iomarcach nó baol easnaimh iomarcaigh ann i mBallstát, déanfaidh sé tuairim a dhíriú chuig an mBallstát i dtrácht agus cuirfidh sé an Chomhairle ar an eolas."; (b) i mír 6 cuirtear "ar thogra" in ionad "ar mholadh"; (c) i mír 7, cuirtear "Má chinneann an Chomhairle de réir mhír 6 go bhfuil easnamh iomarcach ann, glacfaidh sí, gan mhoill mhíchuí, ar mholadh ón gCoimisiún, na moltaí arna ndíriú chuig an mBallstát i dtrácht chun deireadh a chur leis an staid sin laistigh de thréimhse a thugtar." in ionad na chéad abairte; (d) i mír 11, sa chéad fhomhír, san abairt tosaigh, ní bhaineann an t-athrú leis an leagan Gaeilge; (e) i mír 12, ag tús na chéad abairte, cuirtear "cuid dá cinntí nó a cinntí uile nó cuid dá moltaí nó a moltaí uile" in ionad "cuid de na cinntí nó na cinntí uile"; (f) cuirtear an méid seo a leanas in ionad mhír 13: "13. Agus na cinntí nó na moltaí dá dtagraítear i míreanna 8, 9, 11 agus 12 á nglacadh aici, gníomhóidh an Chomhairle ar mholadh ón gCoimisiún. Agus bearta dá dtagraítear i míreanna 6 go 9, i mír 11 agus i mír 12 á nglacadh aici, gníomhóidh sí gan vóta chomhalta na Comhairle a ionadaíonn don Bhallstát i dtrácht a chur san áireamh. Saineofar tromlach cáilithe chomhaltaí eile na Comhairle i gcomhréir le hAirteagal 205(3)(a)."; (g) sa tríú fomhír de mhír 14, scriostar "roimh an 1 Eanáir 1994,". BEARTAS AIRGEADAÍOCHTA 91) Leasaítear Airteagal 105 mar a leanas: (a) sa chéad abairt de mhír 1, cuirtear "an Córas Eorpach Banc Ceannais, dá ngairtear "CEBC" anseo feasta," in ionad "CEBC"; (b) sa dara fleasc de mhír 2, cuirtear tagairt d'Airteagal 188o in ionad na tagartha d'Airteagal 111; (c) cuirtear an méid seo a leanas in ionad mhír 6: "6. Féadfaidh an Chomhairle, ag gníomhú di trí bhíthin rialachán i gcomhréir le nós imeachta reachtach speisialta, d'aon toil agus tar éis dul i gcomhairle le Parlaimint na hEorpa agus leis an mBanc Ceannais Eorpach, cúraimí sonracha a chur ar an mBanc Ceannais Eorpach i dtaca le beartais a bhaineann le maoirseacht stuamachta ar institiúidí creidmheasa agus institiúidí airgeadais eile seachas gnóthais árachais." 92) Leasaítear Airteagal 106 mar a leanas: (a) sa chéad abairt de mhír 1, cuirtear "in euro" isteach i ndiaidh "...nótaí bainc ..."; (b) sa chéad abairt de mhír 2, cuirtear "in euro" isteach i ndiaidh "...monaí ..."; ag tús an dara habairt, cuirtear "Féadfaidh an Chomhairle, ar thogra ón gCoimisiún agus tar éis dul i gcomhairle le Parlaimint na hEorpa agus leis an mBanc Ceannais Eorpach, ..." in ionad "Féadfaidh an Chomhairle, ag gníomhú di i gcomhréir leis an nós imeachta dá dtagraítear in Airteagal 252 agus tar éis dul i gcomhairle le BCE, ...". 93) Leasaítear Airteagal 107 mar a leanas: (a) scriostar míreanna 1 agus 2 agus déantar míreanna 3, 4, 5 agus 6 a athuimhriú mar mhíreanna 1, 2, 3 agus 4; (b) i mír 4 a athuimhríodh mar mhír 2, cuirtear "Reacht an Chórais Eorpaigh Banc Ceannais agus an Bhainc Cheannais Eorpaigh, dá ngairtear anseo feasta "Reacht an CEBC agus an BCE" ..." in ionad "Reacht CEBC"; (c) cuirtear an méid seo a leanas in ionad mhír 5 a athuimhríodh mar mhír 3: "3. Féadfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, leasú a dhéanamh ar Airteagail 5.1, 5.2, 5.3, 17, 18, 19.1, 22, 23, 24, 26, 32.2, 32.3, 32.4, 32.6, 33.1(a) agus 36 de Reacht an CEBC agus an BCE. Gníomhóidh siad ar mholadh ón mBanc Ceannais Eorpach agus tar éis dul i gcomhairle leis an gCoimisiún, nó ar thogra ón gCoimisiún agus tar éis dul i gcomhairle leis an mBanc Ceannais Eorpach." 94) In Airteagal 109, scriostar "..., roimh dháta an CEBC a bhunú ar a dhéanaí, ..." 95) Scriostar na ceithre fhomhír thosaigh d'Airteagal 110(2). BEARTA A BHAINEANN LE hÚSÁID AN EURO 96) In Airteagal 111, déantar míreanna 1 go 4 d'Airteagal 188o de mhíreanna 1 go dtí 3 agus de mhír 5 faoi seach; leasaítear iad mar a leagtar amach anseo thíos i bpointe 174. Déantar mír 1 d'Airteagal 115c de mhír 4; déantar é a leasú mar a luaitear anseo thíos ag pointe 100. 97) Cuirtear Airteagal 111a isteach: "Airteagal 111a Gan dochar d'inniúlachtaí an Bhainc Cheannais Eorpaigh, bunóidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach, na bearta is gá chun an euro a úsáid mar airgeadra aonair. Glacfar na bearta sin tar éis dul i gcomhairle leis an mBanc Ceannais Eorpach." FORÁLACHA INSTITIÚIDEACHA (AEA) 98) Déantar Airteagal 245b d'Airteagal 112 agus leasaítear é mar a leagtar amach anseo thíos i bpointe 228. Déantar Airteagal 245c d'Airteagal 113. 99) Leasaítear Airteagal 114 mar a leanas: (a) sa chéad fhomhír de mhír 1, cuirtear "Coiste Eacnamaíoch agus Airgeadais" in ionad "Coiste Airgeadais le stádas comhairleach"; (b) i mír 1, scriostar an dara fomhír agus an tríú fomhír ; (c) i mír 2, scriostar an chéad fhomhír; sa tríú fleasc, cuirtear tagairt d'Airteagal 99(2), (3), (4), agus (6) in ionad na tagartha d'Airteagal 99(2), (3), (4), agus (5) agus cuirtear tagairt d'Airteagal 117a(2) agus (3) in ionad na dtagairtí d'Airteagal 122(2) agus d'Airteagal 123(4) agus (5). (d) i mír 4, cuirtear tagairt d'Airteagal 122 agus d'Airteagal 123 in ionad na tagartha d'Airteagal 116a. FORÁLACHA IS SONRACH DO BHALLSTÁIT A bhFUIL AN EURO MAR AIRGEADRA ACU 100) Cuirtear an Chaibidil 3a nua agus na hAirteagail 115a, 115b agus 115c nua seo a leanas isteach: "CAIBIDIL 3a FORÁLACHA IS SONRACH DO BHALLSTÁIT A bhFUIL AN EURO MAR AIRGEADRA ACU Airteagal 115a 1. D'fhonn oibriú an aontais eacnamaíoch agus airgeadaíochta mar is cuí a áirithiú, agus i gcomhréir le forálacha ábhartha na gConarthaí, déanfaidh an Chomhairle, i gcomhréir leis an nós imeachta ábhartha as measc na nósanna imeachta dá dtagraítear in Airteagail 99 agus 104 seachas an nós imeachta dá bhforáiltear in Airteagal 104(14), bearta a ghlacadh a bhaineann go sonrach leis na Ballstáit sin a bhfuil an euro mar airgeadra acu d’fhonn: (a) an comhordú ar a smacht buiséadach agus an mhaoirseacht air a neartú; (b) treoirlínte beartais eacnamaíoch a leagan amach dóibh, agus é á áirithiú go bhfuil siad ag luí leis na treoirlínte arna nglacadh don Aontas ina iomláine agus go bhfuil maoirseacht á déanamh orthu. 2. Ní ghlacfaidh páirt sa vótáil maidir leis na bearta atá luaite i mír 1 ach na comhaltaí sin den Chomhairle a ionadaíonn do Bhallstáit a bhfuil an euro mar airgeadra acu. Saineofar tromlach cáilithe chomhaltaí eile na Comhairle i gcomhréir le hAirteagal 205(3)(a). Airteagal 115b Leagtar amach leis an bPrótacal maidir leis an nGrúpa Euro na socruithe do chruinnithe idir airí na mBallstát sin a bhfuil an euro mar airgeadra acu. Airteagal 115c 1. D'fhonn ionad an euro sa chóras idirnáisiúnta airgeadaíochta a áirithiú, glacfaidh an Chomhairle, ar thogra ón gCoimisiún, cinneadh lena mbunófar na comhsheasaimh ar ábhair ina bhfuil leas ar leith don aontas eacnamaíoch agus airgeadaíochta laistigh de na hinstitiúidí idirnáisiúnta airgeadais inniúla agus de na comhdhálacha idirnáisiúnta airgeadais inniúla. Gníomhóidh an Chomhairle tar éis dul i gcomhairle leis an mBanc Ceannais Eorpach. 2. Féadfaidh an Chomhairle, ar thogra ón gCoimisiún, bearta iomchuí a ghlacadh chun ionadaíocht aontaithe laistigh de na hinstitiúidí idirnáisiúnta airgeadais inniúla agus de na comhdhálacha idirnáisiúnta airgeadais inniúla a áirithiú. Gníomhóidh an Chomhairle tar éis dul i gcomhairle leis an mBanc Ceannais Eorpach. 3. Ní ghlacfaidh páirt sa vótáil maidir leis na bearta atá luaite i míreanna 1 agus 2 ach comhaltaí sin na Comhairle a ionadaíonn do Bhallstáit a bhfuil an euro mar airgeadra acu. Saineofar tromlach cáilithe chomhaltaí eile na Comhairle i gcomhréir le hAirteagal 205(3)(a)." FORÁLACHA IDIRTHRÉIMHSEACHA A BHAINEANN LE BALLSTÁIT A bhFUIL MAOLÚ ACU 101) Aisghairtear Airteagal 116 agus cuirtear Airteagal 116a isteach: "Airteagal 116a 1. "Ballstáit a bhfuil maolú acu" a ghairfear anseo feasta de na Ballstáit nach bhfuil cinnte ag an gComhairle ina leith go gcomhallann siad na coinníollacha is gá chun an euro a ghlacadh. 2. Ní bheidh na forálacha seo a leanas de na Conarthaí infheidhme maidir le Ballstáit a bhfuil maolú acu: (a) glacadh na gcodanna sin de na mór-threoirlínte beartais eacnamaíoch a bhaineann leis an limistéar euro i gcoitinne (Airteagal 99(2)); (b) meáin chomhéigneacha chun easnaimh iomarcacha a leigheas (Airteagal 104(9) agus (11)); (c) cuspóirí an CEBC agus na cúraimí atá air (Airteagal 105(1), (2), (3) agus (5)); (d) eisiúint an euro (Airteagal 106); (e) gníomhartha ón mBanc Ceannais Eorpach (Airteagal 110); (f) bearta a rialaíonn úsáid an euro (Airteagal 111a); (g) comhaontuithe airgeadaíochta agus bearta eile a bhaineann leis an mbeartas ráta malairte (Airteagal 188o); (h) ceapachán chomhaltaí Bhord Feidhmiúcháin an Bhainc Cheannais Eorpaigh (Airteagal 245b(2)); (i) cinntí lena mbunófar comhsheasaimh ar cheisteanna atá fíor-ábhartha don aontas eacnamaíoch agus airgeadaíochta laistigh de na hinstitiúidí idirnáisiúnta airgeadais inniúla agus de na comhdhálacha idirnáisiúnta airgeadais inniúla (Airteagal 115c(1)); (j) bearta chun ionadaíocht aontaithe laistigh de na hinstitiúidí idirnáisiúnta airgeadais agus de na comhdhálacha idirnáisiúnta airgeadais a áirithiú (Airteagal 115c(2)). Dá bhrí sin, sna hAirteagail dá dtagraítear i bpointí (a) go (j), ciallaíonn "Ballstáit" na Ballstáit a bhfuil an euro mar airgeadra acu. 3. Faoi Chaibidil IX de Reacht an CEBC agus an BCE, tá Ballstáit a bhfuil maolú acu agus a mbainc cheannais náisiúnta eisiata ó na cearta agus ó na hoibleagáidí faoi chuimsiú an CEBC. 4. Déanfar cearta vótála chomhaltaí na Comhairle a ionadaíonn do Bhallstáit a bhfuil maolú acu a fhionraí nuair a bheidh na bearta dá dtagraítear sna hAirteagail a liostaítear i mír 2 á nglacadh ag an gComhairle, agus sna cásanna seo a leanas: (a) moltaí arna gcur faoi bhráid na mBallstát sin a bhfuil an euro mar airgeadra acu faoi chuimsiú an fhaireacháin iltaobhaigh, lena n-áirítear moltaí ar chláir chobhsaíochta agus foláirimh (Airteagal 99(4)); (b) bearta i dtaca le heasnaimh iomarcacha a bhaineann leis na Ballstáit sin a bhfuil an euro mar airgeadra acu (Airteagal 104(6), (7), (8), (12) agus (13)). Saineofar tromlach cáilithe chomhaltaí eile na Comhairle i gcomhréir le hAirteagal 205(3)(a)." 102) Aisghairtear Airteagal 117, cé is moite de na cúig fhleasc tosaigh de mhír 2 de, a ndéantar díobh na cúig fhleasc tosaigh d'Airteagal 118a(2); leasaítear iad mar a atá leagtha amhch thíos i bpointe 103. Cuirtear isteach Airteagal 117a mar a leanas: (a) gabhann mír 1 foclaíocht mhír 1 d'Airteagal 121 fairis na leasuithe seo a leanas: (i) cuirtear "an Banc Ceannais Eorpach" in ionad "IEA" sa chéad fhomhír agus cuirtear "an Bhainc Ceannais Eorpaigh" in ionad "IEA" san fhomhír dheiridh; (ii) cuirtear an frása seo a leanas isteach ag tús na chéad mhíre: "Ar a laghad, uair sa dá bhliain, nó arna iarraidh sin do Bhallstát a bhfuil maolú aige, ..."; (iii) sa chéad abairt den chéad fhomhír, cuirtear "... ar dhul chun cinn na mBallstát a bhfuil maolú acu i gcomhall a n-oibleagáidí ..." in ionad "... ar dhul chun cinn na mBallstát i gcomhall a n-oibleagáidí ..."; (iv) sa dara habairt den chéad fhomhír, cuirtear "... gach ceann de na Ballstáit sin..." in ionad "... gach Ballstát ..."; (v) sa chéad fhomhír, sa tríú fleasc, cuirtear "... in aghaidh an euro;" in ionad "... in aghaidh airgeadra aon Bhallstáit eile;" (vi) sa chéad fhomhír, sa cheathrú fleasc, cuirtear "... ag an mBallstát a bhfuil maolú aige ..." in ionad "... ag an mBallstát ..." agus cuirtear "... sa mheicníocht rátaí malairte ..." in ionad "...i meicníocht rátaí malairte an Chórais Eorpaigh Airgeadaíochta ..."; (vii) sa dara fomhír, scriostar "ar fhorbairt an ECU"; (b) gabhann mír 2 foclaíocht an dara habairt d'Airteagal 122(2) fairis na leasuithe seo a leanas: (i) ag an deireadh, cuirtear "… atá leagtha amach i mír 1 .." in ionad ".. atá leagtha amach in Airteagal 121(1) ..."; (ii) cuirtear an dara fomhír nua agus an tríú fomhír nua seo a leanas isteach: "Gníomhóidh an Chomhairle tar éis moladh a fháil ó thromlach cáilithe de na comhaltaí dá cuid a ionadaíonn do na Ballstáit a bhfuil an euro mar airgeadra acu. Gníomhóidh na comhaltaí sin laistigh de thréimhse sé mhí tar éis don Chomhairle an togra ón gCoimisiún a fháil. Saineofar tromlach cáilithe chomhaltaí eile na Comhairle, dá dtagraítear sa dara fomhír, i gcomhréir le hAirteagal 205(3)(a)."; (c) gabhann mír 3 foclaíocht Airteagal 123(5) fairis na leasuithe seo a leanas: (i) cuirtear "Má chinntear, i gcomhréir leis an nós imeachta atá leagtha amach i mír 2, deireadh a chur le maolú, ..." in ionad "Má chinntear, i gcomhréir leis an nós imeachta atá leagtha amach in Airteagal 122(2), maolú a aisghairm, ..." ag tús na míre; (ii) cuirtear "an ráta a ghlacadh go neamh-inchúlghairthe ..." in ionad "an ráta a ghlacadh ...". 103) Aisghairtear Airteagal 118. Cuirtear isteach Airteagal 118a mar a leanas: (a) gabhann mír 1 foclaíocht Airteagal 123(3); scriostar "den Chonradh seo"; (b) gabhann mír 2 foclaíocht na gcúig fhleasc tosaigh d'Airteagal 117(2); leasaítear na cúig fhleasc mar a leanas agus cuirtear an abairt tosaigh seo a leanas rompu: "Má tá agus fad a bheidh Ballstáit ann a bhfuil maolú acu, déanfaidh an Banc Ceannais Eorpach, i dtaca leis na Ballstáit sin:" (i) sa tríú fleasc, cuirtear "na meicníochta rátaí malairte" in ionad "an chórais Eorpaigh airgeadaíochta"; (ii) cuirtear an méid seo a leanas in ionad an chúigiú fleasc: - "— na cúraimí a bhí ar an gCiste Eorpach um Chomhar Airgeadaíochta tráth, agus a ghabh an Institiúid Airgeadaíochta Eorpach ar láimh ina dhiaidh sin, a fheidhmiú."; 104) Cuirtear isteach Airteagal 118b a bhfuil foclaíocht Airteagal 124(1) aige; leasaítear é mar a leanas: (a) cuirtear "Déanfaidh gach Ballstát a bhfuil maolú aige a bheartas rátaí malairte a bhreithniú ..." in ionad "Déanfaidh gach Ballstát, go dtí tús an tríú céim, a bheartas rátaí malairte a bhreithniú ..."; (b) cuirtear "... na meicníochta rátaí malairte." in ionad "... an Chórais Eorpaigh Airgeadaíochta (CEA) agus thaithí fhorbairt an ECU agus na cumhachtaí láithreacha á n-urramú acu." 105) Leasaítear Airteagal 119 mar a leanas: (a) I mír 1, cuirtear "a bhfuil maolú aige" isteach i ndiaidh "Ballstát" sa chéad fhomhír agus i ndiaidh an "Bhallstáit" sa dara fomhír, faoi seach, agus scriostar "comhleanúnach" sa chéad fhomhír; (b) i mír 2(a), cuirtear "a bhfuil maolú aige" isteach i ndiaidh "Ballstát" agus i mír 2(b) cuirtear "an Ballstát a bhfuil maolú aige agus a bhfuil deacrachtaí aige, ..." in ionad "an Stát a bhfuil deacrachtaí aige ..."; (c) i mír 3, cuirtear "údaróidh an Coimisiún don Bhallstát a bhfuil maolú aige agus a bhfuil deacrachtaí aige, ..." in ionad "údaróidh an Coimisiún don Stát a bhfuil deacrachtaí aige ..."; (d) scriostar mír 4. 106) Leasaítear Airteagal 120 mar a leanas: (a) i mír 1, cuirtear "féadfaidh Ballstát a bhfuil maolú aige na bearta cosanta is gá a ghlacadh ..." in ionad "féadfaidh an Ballstát i dtrácht na bearta cosanta is gá a ghlacadh ..."; (b) i mír 3, cuirtear "a mholadh" in ionad "a thuairim" agus cuirtear "Ballstát" in ionad "Stát"; (c) scriostar mír 4. 107) In Airteagal 121, déantar Airteagal 117a(1) de mhír 1; déantar í a leasú mar a luaitear anseo thuas ag pointe 102. Aisghairtear an chuid eile d'Airteagal 121. 108) In Airteagal 122(2), déantar an chéad fhomhír d'Airteagal 117a(2) den dara habairt; déantar í a leasú mar a leagtar amach anseo thuas i bpointe 102. Aisghairtear an chuid eile d'Airteagal 122. 109) Déantar Airteagal 118a(1) d'Airteagal 123(3) agus déantar Airteagal 117a(3) d'Airteagal 123(5); déantar í a leasú mar a leagtar amach anseo thuas i bpointe 103 agus i bpointe 102 faoi seach. Aisghairtear an chuid eile d'Airteagal 123. 110) In Airteagal 124, déantar Airteagal 118b nua de mhír 1; déantar í a leasú mar a luaitear anseo thuas ag pointe 104. Aisghairtear an chuid eile d'Airteagal 124. FOSTAÍOCHT 111) In Airteagal 125, scriostar "agus in Airteagal 2 den Chonradh seo". TEIDIL AR ATHRAÍODH A n-IONAD 112) Déantar Teideal II de Chuid a Cúig maidir le gníomhaíocht sheachtrach an Aontais de Theideal IX dar ceannteideal "COMHBHEARTAS TRÁCHTÁLA" agus déantar Airteagail 188b agus 188c d'Airteagail 131 agus 133 faoi seach. Déantar Airteagal 131 a leasú mar a leagtar amach anseo thíos i bpointe 157 agus cuirtear Airteagal 188c in ionad Airteagal 133. Aisghairtear Airteagail 132 agus 134. 113) Déantar Caibidil 1a, i dTeideal Ia "Saorghluaiseacht earraí" de Theideal X "COMHAR CUSTAIM" agus déantar Airteagal 27a, mar a leagtar amach thuas i bpointe 45, d'Airteagal 135. BEARTAS SÓISIALTA 114) Cuirtear "BEARTAS SÓISIALTA" in ionad cheannteideal Theideal XI "BEARTAS SÓISIALTA, OIDEACHAS, GAIRMOILIÚINT AGUS AN ÓIGE" agus athuimhrítear mar Theideal IX é; scriostar an ceannteideal "Caibidil 1 – Forálacha Sóisialta". 115) Cuirtear an tAirteagal 136a nua seo a leanas isteach: "Airteagal 136a Déanann an tAontas ról na gcomhpháirtithe sóisialta ar leibhéal an Aontais a aithint agus a chur chun cinn, agus éagsúlacht na gcóras náisiúnta á cur san áireamh aige. Éascóidh sé an t-agallamh idir na comhpháirtithe sóisialta, agus a neamhspleáchas á urramú aige. An Cruinniú Mullaigh Sóisialta Tríthaobhach ar mhaithe leis an bhFás agus leis an bhFostaíocht, rannchuideoidh sé leis an agallamh sóisialta." 116) Leasaítear Airteagal 137 mar a leanas: (a) i mír 2, cuirtear "Parlaimint na hEorpa agus an Chomhairle:" in ionad "an Chomhairle:" agus déantar aon athruithe eile is gá a dhéanamh; roinntear an chéad abairt den dara fomhír ina dhá cuid, mar a leanas: "Gníomhóidh Parlaimint na hEorpa agus an Chomhairle i gcomhréir leis an ngnáthnós imeachta reachtach tar éis dóibh dul i gcomhairle leis an gCoiste Eacnamaíoch agus Sóisialta agus le Coiste na Réigiún. Sna réimsí dá dtagraítear i mír 1(c), (d), (f) agus (g), gníomhóidh an Chomhairle d'aon toil, i gcomhréir le nós imeachta reachtach speisialta, tar éis dul i gcomhairle le Parlaimint na hEorpa agus leis na Coistí thuasluaite." Déantar an fhomhír dheiridh den dara habairt den dara fomhír agus scriostar "den Airteagal seo"; (b) sa chéad fhomhír de mhír 3 cuirtear an méid seo a leanas isteach ag an deireadh "... nó, más iomchuí, cinneadh ón gComhairle arna ghlacadh i gcomhréir le hAirteagal 139 a chur chun feidhme."; sa dara fomhír, cuirtear "nach mór treoir nó cinneadh a thrasuí nó a chur chun feidhme," in ionad "nach mór treoir a thrasuí i gcomhréir le hAirteagal 249," agus cuirtear "... leis an treoir sin nó leis an gcinneadh sin" in ionad "... leis an treoir sin". 117) Sa chéad abairt d'Airteagal 138(4), cuirtear "Tráth na gcomhairliúchán dá dtagraítear i mír 2 agus i mír 3, ..." in ionad "Tráth comhairliúcháin den sórt sin, ..." agus, sa dara habairt, cuirtear "ré an phróisis sin" in ionad "ré an nós imeachta". 118) Leasaítear Airteagal 139(2) mar a leanas: (a) cuirtear an abairt seo a leanas ag deireadh na chéad fhomhíre: "Cuirfear Parlaimint na hEorpa ar an eolas."; (b) sa dara fomhír, ag tús na chéad abairte cuirtear "Gníomhóidh an Chomhairle d'aon toil nuair atá foráil amháin nó níos mó sa chomhaontú i dtrácht a bhaineann le ceann de na réimsí inar gá aontoilíocht" in ionad "Gníomhóidh an Chomhairle trí thromlach cáilithe ach amháin nuair atá foráil amháin nó níos mó sa chomhaontú i dtrácht a bhaineann le ceann de na réimsí inar gá aontoilíocht..." agus scriostar an abairt deiridh. 119) In Airteagal 140, cuirtear an méid seo a leanas le deireadh an dara mír: "..., go háirithe trí thionscnaimh arb é is aidhm dóibh treoirlínte agus táscairí a bhunú, malairtí dea-chleachtais a eagrú agus na heilimintí is gá a ullmhú don fhaireachán tréimhsiúil agus don mheastóireacht thréimhsiúil. Coinneofar Parlaimint na hEorpa go hiomlán ar an eolas." 120) In Airteagal 143, scriostar an dara mír. CISTE SÓISIALTA NA hEORPA 121) Déantar athuimhriú ar Chaibidil 2 mar "TEIDEAL X". 122) In Airteagal 148, cuirtear "rialacháin chur chun feidhme" in ionad "cinntí cur chun feidhme". OIDEACHAS, GAIRMOILIÚINT, AN ÓIGE AGUS AN SPÓRT 123) Tugtar "TEIDEAL XI" ar Chaibidil 3 agus cuirtear ", AN ÓIGE AGUS AN SPÓRT" in ionad "AGUS AN ÓIGE". 124) Leasaítear Airteagal 149 mar a leanas: (a) Cuirtear an fhomhír seo a leanas le mír 1: "Rannchuideoidh an tAontas leis an spórt Eorpach a chur chun cinn, ag féachaint do shain-nádúr an spóirt, dá struchtúir atá bunaithe ar an ngníomhaíocht shaorálach agus d'fheidhm shóisialta agus oideachasúil an spóirt."; (b) i mír 2, an cúigiú fleasc, cuirtear "...agus rannpháirtíocht na ndaoine óga i saol daonlathach na hEorpa a chothú;" isteach ag an deireadh; cuirtear an fhleasc seo a leanas isteach mar fhleasc dheiridh: - "— an ghné Eorpach a fhorbairt sa spórt, trí chothrom na féinne agus an oscailteacht i gcomórtais spóirt agus comhar idir chomhlachtaí atá freagrach as an spórt a chur chun cinn agus trí iomláine choirp agus mhorálta na lúthchleasaithe, go háirithe na lúthchleasaithe is óige ina measc, a chosaint."; (c) i mír 3, cuirtear "maidir le hoideachas agus leis an spórt" in ionad "maidir le hoideachas"; (d) i mír 4, scriostar ", déanfaidh an Chomhairle", tosaíonn an chéad fhleasc le "glacfaidh Parlaimint na hEorpa agus an Chomhairle", cuirtear ", ag gníomhú dóibh" in ionad "ag gníomhú di", agus scriostar "a ghlacadh" i ndiaidh "gníomhartha dreasachta"; tosaíonn an dara fleasc le "glacfaidh an Chomhairle, ar thogra ..." in ionad "ag gníomhú di trí thromlach cáilithe ar thogra ..." 125) I mír 4 d'Airteagal 150, cuirtear an fochlásal seo a leanas isteach ag an deireadh: "agus glacfaidh an Chomhairle moltaí ar thogra ón gCoimisiún". CULTÚR 126) Leasaítear Airteagal 151(5) mar a leanas: (a) san abairt tosaigh, scriostar ", déanfaidh an Chomhairle"; (b) sa chéad fhleasc, sa chéad abairt, cuirtear "glacfaidh Parlaimint na hEorpa agus an Chomhairle, ag gníomhú dóibh ..." in ionad "ag gníomhú di..." agus scriostar "a ghlacadh"; scriostar an dara habairt; (c) sa dara fleasc, cuirtear "glacfaidh an Chomhairle moltaí ar thogra ó gCoimisiún." in ionad "ag gníomhú di d'aontoil ar thogra ón gCoimisiún, moltaí a ghlacadh." SLÁINTE PHOIBLÍ 127) Leasaítear Airteagal 152 mar a leanas: (a) i mír 1, an dara fomhír, cuirtear "sláinte fhisiciúil agus mheabhrach" in ionad "sláinte an duine" agus cuirtear an méid seo a leanas le deireadh na fomhíre sin: ", agus chun faireachán a dhéanamh ar mhórbhagairtí trasteorann ar an tsláinte, rabhadh a thabhairt go luath faoi bhagairtí den sórt sin, agus iad a chomhrac."; (b) i mír 2, cuirtear an abairt seo a leanas le deireadh na chéad fhomhíre: "Cothóidh sé go háirithe comhar idir na Ballstáit chun comhlántacht a gcuid seirbhísí sláinte sna réigiúin trasteorann a fheabhsú."; (c) i mír 2, cuirtear an méid seo a leanas le deireadh an dara fomhír: "..., go háirithe tionscnaimh arb é is aidhm dóibh treoirlínte agus táscairí a bhunú, malairtí dea-chleachtais a eagrú agus na heilimintí is gá a ullmhú d'fhaireachán tréimhsiúil agus do mheastóireacht thréimhsiúil. Coinneofar Parlaimint na hEorpa go hiomlán ar an eolas."; (d) Leasaítear mír 4 mar a leanas: (i) cuirtear an frása seo a leanas isteach ag tús na fomhíre tosaigh: "De mhaolú ar Airteagal 2a(5), agus ar Airteagal 2e(a), agus i gcomhréir le hAirteagal 2c(2)(k), ..." agus cuirtear ".., chun déileáil le gnáthcheisteanna sábháilteachta:" isteach ag an deireadh; (ii) scriostar "de mhaolú ar Airteagal 37, ..." i bpointe (b); (iii) cuirtear an pointe (c) nua seo a leanas isteach: "(c) bearta ag leagan síos ardchaighdeán cáilíochta agus sábháilteachta do tháirgí sláinte agus d'fheistí míochaine."; (iv) déantar athuimhriú ar phointe (c) mar atá mar mhír 5 agus cuirtear an méid seo a leanas ina ionad: "5. Féadfaidh Parlaimint na hEorpa agus an Chomhairle, ag gníomhú dóibh i gcomhréir leis an ngnáthnós imeachta reachtach agus tar éis dul i gcomhairle leis an gCoiste Eacnamaíoch agus Sóisialta agus le Coiste na Réigiún, bearta dreasachta a bhunú freisin a bheidh ceaptha chun sláinte an duine a chosaint agus a fheabhsú agus go háirithe na móraicídí trasteorann a chomhrac, mar aon le bearta arb é is cuspóir díreach dóibh an tsláinte phoiblí a chosaint i dtaca le tobac agus le mí-úsáid alcóil, gan aon chomhchuibhiú a dhéanamh ar dhlíthe agus ar rialacháin na mBallstát."; (e) déantar mír 6 den dara fomhír de mhír 4 mar atá agus déantar athuimhriú ar mhír 5 mar mhír 7 agus cuirtear an méid seo a leanas ina hionad: "7. Déanfaidh gníomhaíocht an Aontais urraim a thabhairt do na freagrachtaí atá ar na Ballstáit maidir lena mbeartas sláinte a shainiú agus seirbhísí sláinte agus cúram liachta a eagrú agus a sholáthar. Áirítear ar fhreagrachtaí na mBallstát seirbhísí sláinte agus cúram liachta a bhainistiú, agus na hacmhainní a shanntar dóibh a chionroinnt orthu. Ní dhéanfaidh na bearta dá dtagraítear i mír 4(a) difear d'fhorálacha náisiúnta maidir le deonú nó úsáid mhíochaine orgán agus fola." COSAINT TOMHALTÓIRÍ 128) In Airteagal 153, déantar Airteagal 6a de mhír 2 agus déantar athuimhriú ar mhíreanna 3, 4 agus 5 mar mhíreanna 2, 3 agus 4 faoi seach. TIONSCAL 129) Leasaítear Airteagal 157 mar a leanas: (a) cuirtear an méid seo a leanas le deireadh mhír 2: "..., go háirithe tionscnaimh arb é is aidhm dóibh treoirlínte agus táscairí a bhunú, malairtí dea-chleachtais a eagrú agus na heilimintí is gá a ullmhú don fhaireachán tréimhsiúil agus don mheastóireacht thréimhsiúil. Coinneofar Parlaimint na hEorpa go hiomlán ar an eolas."; (b) cuirtear an méid seo a leanas le deireadh an dara habairt den chéad fhomhír de mhír 3: "..., gan aon chomhchuibhiú a dhéanamh ar dhlíthe agus ar rialacháin na mBallstát." COMHTHÁTHÚ EACNAMAÍOCH, SÓISIALTA AGUS CRÍOCHACH 130) Cuirtear "COMHTHÁTHÚ EACNAMAÍOCH, SÓISIALTA AGUS CRÍOCHACH" in ionad cheannteideal Theideal XVII. 131) Leasaítear Airteagal 158 mar a leanas: (a) sa chéad mhír, cuirtear "lena chomhtháthú eacnamaíoch, sóisialta agus críochach" in ionad "lena chomhtháthú eacnamaíoch agus sóisialta"; (b) sa dara mír, scriostar "nó na n-oileán is mídheisiúla, lena n-áirítear na limistéir thuaithe,"; (c) cuirtear an mhír nua seo a leanas leis an Airteagal: "As na réigiúin lena mbaineann, tabharfar aird faoi leith ar limistéir thuaithe, ar limistéir a bhfuil an trasdul tionsclaíoch ag dul dóibh agus ar réigiúin a bhfuil míbhuntáistí móra buana nádúrtha nó déimeagrafacha acu ar nós na réigiún is faide ó thuaidh a bhfuil dlús fíoríseal daonra iontu agus ar nós na réigiún oileánach, na réigiún trasteorann agus na réigiún sléibhteach." 132) Sa dara mír d'Airteagal 159, cuirtear "leis an gcomhtháthú eacnamaíoch, sóisialta agus críochach" in ionad "leis an gcomhtháthú eacnamaíoch agus sóisialta". 133) Leasaítear Airteagal 161 mar a leanas: (a) ag tús na chéad mhíre, sa chéad abairt, cuirtear "Gan dochar d'Airteagal 162, saineoidh an Chomhairle, ag gníomhú di trí bhíthin rialachán i gcomhréir leis an ngnáthnós imeachta reachtach, ..." in ionad "Gan dochar d'Airteagal 162, saineoidh an Chomhairle, ag gníomhú di d'aontoil ar thogra ón gCoimisiún, tar éis do Pharlaimint na hEorpa aontú..." agus sa dara habairt cuirtear "Saineofar tríd an nós imeachta céanna.." in ionad "Saineoidh an Chomhairle freisin, ag gníomhú di tríd an nós imeachta céanna..."; (b) sa dara mír, scriostar "ag an gComhairle"; (c) scriostar an tríú mír. 134) Sa chéad mhír d'Airteagal 162, cuirtear "rialacháin chur chu